لە بێورانەوە تا پشدەر – کوردستان و کورد\nلە بێورانەوە تا پشدەر\nکاتێک وەڵامی سەرەتاییترین داخوازەکانی هەر نەتەوەیەک بە ئاگروئاسن دەدرێتەوە، کاتێک سەرکوت و ڕەشەکوژی و زەبروزەنگ جیگای ماف و ئازادی دەگرێتەوە، ئەو نەتەوەیە ناچار دەبێ بۆ دیفاع لە خۆی و ماف و ئازادییەکانی دەست بۆ چەک بەرێ و بۆ وەدەست‌هێنان و پاراستنی ئازادی چەک لەشان بێ.\nمێژووی نەتەوەی کورد پڕە لە چیرۆکی حەماسە و حەماسەخوڵقێنیی ڕۆڵەکانی.\nگۆشەی “هەگبەی شاخ و شۆڕش”ی ئەم ژمارەیە تەرخان کراوە بۆ باس لە یاد و بیروەریی شەهید محەممەدئەمین سولێمانپوور.\nشه‌هید حه‌مه‌ده‌مین سولێمان‌پوور ناسراو بە حەمەدەمینی مەلا عەزیزی له گوندی بێوارنی خوارێ له بنه‌ماڵه‌یه‌کی ئایینی و شوڕشگێردا چاوی بە دنیای پڕ له کویرەوەری کردەوە. به هۆی هه‌ژاری و ده‌سکورتیی بنه‌ماڵه‌که‌ی وه‌ک زۆربه‌ی هه‌ره زۆری خه‌ڵکی چه‌وساوه‌ی ئەوکاتی کوردستان له چوون بۆ قوتابخانه بێبه‌ش مایه‌وه، به‌ڵام ڕۆژگار و مەینەتییەکان کەسێکی زیرەک و تێگەیشتووی لە ناوبراو دروست کرد. له کاتێکدا ته‌مه‌نی گه‌یشته 18 ساڵی، له لایه‌ن ڕیژێمی په‌هله‌وییەوە ناوی بۆ ئیجباری (سه‌ربازی) هاته‌وه، به‌ڵام ئەو ئاماده نه‌بوو خزمه‌ت به داگیرکه‌رانی کوردستان بکا؛ هه‌ر بۆیه به‌ره‌و کوردستانی عێڕاق که‌وته ڕێ و لە گوندی هێرۆ و شاری قه‌ڵادزێ ملی لە کار و کاسبی نا.\nپاش ماوه‌یه‌ک دەبێتە پێشمەرگەی یه‌کیه‌تیی نیشتمانی کوردستان و به هۆی ئازایه‌تی و لێوه‌شاوه‌یی جێگای خۆی لەنێو پێشمەرگەکانی یه‌کیه‌تیدا کردەوە و زۆر چالاکانه به‌شداریی شه‌ڕه‌کانی ناوچه‌کانی پشده‌ر و بیتوێنی کرد لەدژی ڕێژیمی بەعس.\nدوای هه‌ڵگیرسانی شۆڕشی گه‌لانی ئێران حه‌مه‌ده‌مین یه‌کێک بوو له‌و تێکۆشه‌رانه‌ی دوای ساڵانێکی زۆر دابڕان له بنه‌ماڵه‌کەی گەڕایەوە ڕۆژهەڵاتی کوردستان و لە ڕیزی پێشمەرگەکانی حیزبی دێموکراتدا درێژە بە تێکۆشان دەدا و له هێزی 11ی موعینی ئه‌وکاتدا سازمان درا. کاک حه‌مه‌ده‌مین به لێهاتوویی وێرای هاوسه‌نگه‌رانی به‌شداریی له زۆر شه‌ڕی گه‌وره‌ی وه‌ک شه‌ڕه‌کانی نه‌غه‌ده، بێ‌هه‌نگوین، ڕێگای بانه سه‌رده‌شت، پیرانشار سه‌رده‌شت، شنۆ، شیمالی کوردستان و زۆر شوێنی‌تردا کرد. که‌م شه‌ڕ هه‌بوون که قاره‌مانه‌کانی ده‌سته‌ی زه‌ڕبه‌ت به فه‌رمانده‌یی شه‌هید حه‌مه‌ده‌مین زه‌بری له دوژمن نه‌وه‌شاندبێ.\nشه‌هید حه‌مه‌ده‌مین تێکۆشه‌رێکی نه‌به‌ز و چاونه‌ترس بوو، له کۆڕ و کۆبوونه‌وه‌کاندا بەئاشکرا بیروبۆچوونی خۆی ده‌رده‌بری و سه‌ره‌ڕۆیی و زوڵمی له که‌س قه‌بووڵ نه‌ده‌کرد و وه‌فادار بوو به ڕێبازی کۆماری کوردستان. حەمەدەمینی مەلاعەزیز له ڕه‌فتار له‌گه‌ڵ خه‌ڵکدا زۆر خاکەڕا بوو. ئەو به زمانی ساکار و به دڵێکی پاک و هه‌ستێکی شۆڕشگێرانه هه‌وڵی ده‌دا خه‌ڵک ڕێنوێنی بکا و رێگای خه‌بات و به‌ربه‌ره‌کانی بۆ وه‌ده‌ست هێنانی ئازادیی پیشان دەدان.\nشەهید حەمەدەمین فه‌رمانده‌رێکی ئازا و دڵسۆز بوو، له شه‌ڕدا نه‌ترس و به وره بوو. پێشمه‌رگه‌یه‌کی سادق و دڵسۆز و به بیر و باوه‌ر بوو. هه‌ر ئه‌و تایبه‌تمه‌ندییانه ئەویان له نێو هاوسه‌نگه‌رانی دازۆر خۆشه‌ویست کردبوو وه‌ک پێشمه‌رگه‌یه‌کی به جه‌رگ سه‌یریان ده‌کرد و رێزیان بۆ داده‌نا.\nڕێژیمی ئیسلامیی ئێران هێرشی خۆی بۆ سه‌ر ناوچه ئازادکراوەکان ده‌ست پێکردبوو. چەند جار بۆ گرتنی ناوچه‌کانی ژێر ده‌سه‌ڵاتی پێشمه‌رگه له ناوچه‌ی بێوران و ده‌وروبه‌ری هێرشی کرد، به‌ڵام هه‌موو جارێک به هۆی ئازایه‌تی و فەرماندەیی ژیرانەی حەمەدەمینی مەلاعەزیز، وەک فەرماندەی ده‌سته‌ی زه‌ڕبه‌ت و پێشمه‌رگه‌کانی دیکه تێک ده‌شکا و به تێکشکاوی و کوژرا و بریندارێکی زۆره‌وه شەڕگەیان جێ دەهێشت.\nشه‌هید حه‌مه‌ده‌مین زۆرجار له نێو کۆڕی هاوڕێیانیدا ده‌یگووت:” مه‌گه‌ر دوژمن به سه‌ر لاشه‌مدا بڕوا، ئه‌گینا ناتوانێ ئه‌م ناوچه‌یه بگرێته‌وه و ئاماده‌م له سه‌ر پاراستنی ئه‌م ناوچه‌یه و خاکی کوردستان گیانی خۆم فیدا بکه‌م.”\nشه‌وی ٢٨ی جۆزەردانی ساڵی ١٣٦٢ ڕێژێم به یارمەتیی چەند خۆفرۆشێک له کاتی نیوه‌شه‌ودا بەهێزێکی چەند هەزار کەسی و بە پشتیوانیی هه‌لیکۆپته‌ر و ئاگری توندی توپخانه هێرشی کردە سه‌ر گونده‌کانی بێوران، قه‌ڵه‌ڕه‌شێ، زوران و کونه‌مشکێ و هه‌روه‌ها به‌رزاییه‌کانی بوڵفه‌ت و شاخه خواره، گردی ئاغایان، تۆپه سوتاوێ له پشتی نێشکۆڵان و مه‌لازادان و ده‌وروبه‌ری.\nله کاتژمێر چواری به‌ره‌به‌یانیی ئەو ڕۆژەدا شه‌ڕێکی سەخت له نێوان پارێزه‌رانی کوردستان و هێزی ڕێژیم ده‌ستی پێکرد و له‌گه‌ڵ خۆڕهه‌ڵات و ڕووناکیی به‌یان دوژمن له ڕێگای جاده‌ی سه‌رده‌شت _ بێورانه‌وه به هێزێکی زۆرتره‌وه هاته مه‌یدانی شه‌ڕه‌که و زۆر به خه‌ستی سه‌نگه‌ره‌کانی هێزی پێشمه‌رگه و مووچه و مه‌زرا و ماڵی خه‌ڵکی تۆپ و خومپاره و کاتیۆشاباران کرد.\nله‌م شه‌ڕه قورسه‌دا زیاتر له 10 ده‌زگا ماشێن، 2 بۆڵدزێر و 3 مۆتۆرسیکلت به ده‌ستی قاره‌مانه‌کانی ده‌سته‌ی زه‌ڕبه‌ت و پێشمه‌رگه‌کانی سوتێندران. ژمارەیەکی زۆر له کوژراوانی ڕێژیم له شەڕگە که‌وتبوون و دوژمن زەبرێکی قورسی وێکەوت کە لە مێژوودا دەبێ بنووسرێ. به‌داخێکی گرانه‌وه له‌م شه‌ڕه سه‌خت و نابه‌رانبه‌ره‌دا، ڕۆڵه‌ی قاره‌مان، تێکۆشه‌ری مه‌یدانی خه‌بات و خۆشه‌ویستی کۆمه‌ڵانی خه‌ڵکی کوردستان و، فه‌ره‌مانده‌ی به‌وه‌ج کاک حه‌مه‌ده‌مین مه‌لا عه‌زیزی به پریشکی تۆپ زۆر به‌سه‌ختی بریندار بوو، و دوای خوێن له‌به‌ر ڕۆیشتنێکی زۆر و پاش چه‌ند کاتژمێر به‌ربه‌ره‌کانی له‌گه‌ڵ مه‌رگ، شه‌هید بوو.\nتاگی بابەت: برایم چووکەڵیلە بێورانەوە تا پشدەر


پیلانێكی عێراق و توركیا بۆ لێدانی پەكەكە ئاشكرادەبێت - تۆڕی میدیایی خەڵک\nخەڵسوسی ئاكار، وەزیری بەرگری توركیا ڕایدەگەیەنێت، لەگەڵ جومعە عیناد، وەزیری بەگری عیراق قسەی كردووە، تا ئۆپەراسیۆنێكی نوێ لە دژی پارتی كرێكارانی كوردستان دەستپێبكەن.\nئاكار لە كۆتایی كۆبوونەوەی حكومەتی توركیا بە ڕۆژنامەوانانی ڕاگەیاند، وڵاتەكەی ڕێگە بە هیچ مەترسی و هەڕەشەیەك نادات لە باشووری توركیا و ڕێز لە سنوری وڵاتانی دراوسێ و سەروەرییان دەگرێت، لە پێش هەمووشیانەوە عیراق و سوریا.\nسەبارەت بە پرسیاری یەكێك لە ڕۆرژنامەوانانیش دەربارەی ئەگەری دەستپێكردنی ئۆپەراسیۆنێك لە عیراق، كە ئایا لەو بارەیەوە پەیوەندی و هەماهەنگی لەگەڵ عیراقییەكان هەیە؟ ئاكار وتی، “ئەو لە پەیوەندیدایە لەگەڵ وەزیری بەرگری عیراق”.\nبە وتەی وەزیری بەرگری توركیا، “بەردەوامن لە كاركردن لەگەڵ عیراقییەكان بۆ پتەوكردنی سنوورەكان و لەگەڵ شاندی عیراقیش لەم چەند هەفتەیەی دواییدا لەو بارەیەوە قسەیان كردووە، و بۆیان ڕوونكردوونەتەوە، كە چۆن لەڕێی سیستمی ئاسایشی ماددی بۆ سنورەكان لە ویلایەتی هتای لە باشووری وڵات، سنورەكانیان پتەوكردووە”.\nخەڵسوسی ئاكار دەڵێت: “لایەنی عیراقی بەشوێن ڕێگەچارەیەكدا دەگەڕێت بۆ پتەوكردنی سنوورەكانی لەگەڵ سوریا و ئێمەش لەو بارەیەوە پێمان وتوون، كە دەتوانیین هاوكاریتان بكەین”.


له‌ڕێگه‌ی میوه‌وه كه‌سایه‌تیت بناسه\nموضوع: له‌ڕێگه‌ی میوه‌وه كه‌سایه‌تیت بناسه الأحد 01 أغسطس 2010, 4:39 pm\nچه‌ند جۆرێك له‌میوه\nمیوه‌كانی (پرته‌قاڵ، سێو، مۆز، گێلاس، ترێ، قۆخ، به‌هێ، هه‌رمێ، هه‌نجیر‌و كاڵه‌ك) له‌و میوانه‌ن كه ئێوه ڕۆژانه ده‌یانخۆن‌و حه‌زیان لێده‌كه‌ن، باشه زیاتر حه‌زت له‌كامه‌یانه؟ ئایا ده‌زانیت له‌ڕێگه‌ی ئه‌و میوه‌ی كه تۆ حه‌زت لێیه‌تی كه‌سایه‌تی خۆت بۆ ڕوونده‌بێته‌وه؟\n1- ئه‌گه‌ر زۆر حه‌زت له (پرته‌قاڵ)ه، ئه‌وا تۆ كه‌سێكی:\n* زۆر ئارام‌و له‌سه‌رخۆیت.\n* له‌كاركردندا زۆر له‌سه‌رخۆی، به‌ڵام كاره‌كانت زۆر به‌وردی‌و به‌جوانی‌و به‌ڕێكوپێكی ئه‌نجامده‌ده‌یت‌و له‌كاركردنی زۆریش ماندوونابیت.\n* پێده‌چێت كه‌سێكی شه‌رمن بیت، به‌ڵام هاوڕێیه‌كی زۆر باوه‌ڕپێكراو‌و راِستگۆیت.\n* هاوبه‌شی ژیانت زۆر به‌هه‌ستیارییه‌وه هه‌ڵده‌بژێریت‌و له‌ناخی دڵته‌وه ئه‌و كه‌سه‌ت خۆشده‌وێت، هه‌روه‌ها هه‌وڵده‌ده‌یت كێشه دروست نه‌بێت له‌نێوانتاندا، ئه‌گه‌ر دروستیش بوو، ئه‌وا هه‌وڵده‌ده‌یت به‌زوویی چاره‌سه‌ری بكه‌یت.\n2- ئه‌گه‌ر حه‌زت له‌میوه‌ی (سێو) ه، ئه‌وا تۆ:\n* كه‌سێكی زۆر ده‌ست بڵاوو پڕكێشی‌و قسه‌ی دڵیشت ناشاریشته‌وه، واته ئه‌وه‌ی له‌دڵتدابێت ڕاسته‌وخۆ ده‌یڵێیت، شێوه‌یه‌كی زۆر ڕه‌ق‌و توڕه‌ت هه‌یه.\n* هیچ كات ڕێكخه‌رێكی باشت لێده‌رناچێت، به‌ڵام ئه‌مه به‌مانای ئه‌وه نایات كه به‌ڕێوه‌به‌رێكی خراپ ده‌بیت.\n* زوو بڕیار ده‌ده‌یت‌و هه‌نگاو ده‌هاویت، زۆر حه‌زیشت له‌گه‌شتكردنه.\n* ئه‌و كاتانه زۆر خۆشه به‌لاته‌وه كه له‌گه‌ڵ خۆشه‌ویسته‌كه‌ت یاخود هاوسه‌ره‌كه‌تدای.\n* زۆر به‌گه‌شبینییه‌وه ده‌ڕوانیته ژیان.\n3- ئه‌گه‌ر حه‌زت له‌میوه‌ی (مۆز) ه، ئه‌وا تۆ:\n* له‌منداڵییه‌وه بونیادێكی لێبوورده‌یی، میهره‌بانی‌و هاوسۆزیت هه‌یه.\n* كه‌سێكی شه‌رمنی‌و بڕوای ته‌واوت به‌خۆت نییه.\n*كه‌سانی ده‌وروبه‌رت سوود له‌نه‌رمی تۆ وه‌رده‌گرن.\n* كه‌سی هاوبه‌شت پێویسته له‌ڕووی ده‌روون‌و ڕوخساره‌وه تۆ به‌لای خۆیدا ڕابكێشێت، هه‌روه‌ها په‌یوه‌ندییه‌كانیشت له‌گه‌ڵ سروشتی خۆتدا ده‌گونجێن.\n4- ئه‌گه‌ر حه‌زت له‌میوه‌ی (گێلاس) ه، ئه‌وا تۆ:\n* ژیان بۆ تۆ زۆر به‌به‌زه‌یی نییه.\n* ژیانێكت هه‌یه به‌رده‌وام له‌هه‌ڵكشان‌و داكشاندایه، واته هه‌ندێكجار باشه‌و جارجاریش زۆر خراپه، به‌تایبه‌تی له‌ڕووی كاره‌وه.\n* كه‌سێكی باوه‌ڕپێكراویت‌و له‌ناخه‌وه گوزارشت له‌ده‌ربڕینه‌كانت ده‌كه‌یت، به‌ڵام ناتوانیت هه‌سته‌كانت به‌ته‌واوی ده‌رببڕیت.\n* خاوه‌نی بیركردنه‌وه‌یه‌كی زۆر به‌هێزی، حه‌زیش ده‌كه‌یت له‌ناو كاره داهێنانه‌كاندا خۆت ببینیته‌وه.\n5- ئه‌گه‌ر حه‌زت له‌میوه‌ی (ترێ) یه، ئه‌وا تۆ:\n* كه‌سێكی هێمنیت.\n* هه‌موو ئه‌و شتانه‌ت خۆشده‌وێت كه جوانن.\n* كه‌سێكی به‌جۆش‌و خرۆش‌و كراوه‌ی له‌گه‌ڵ كه‌سانی ده‌وروبه‌رتدا.\n* چێژ له‌هه‌موو ئه‌و كارانه ده‌بینیت كه ده‌یانكه‌یت، حه‌زیش ده‌كه‌یت ئه‌و چێژ‌و وزه‌یه له‌گه‌ڵ كه‌سانی ده‌وروبه‌رتدا دابه‌ش بكه‌یت.\n* ئه‌و كه‌سانه‌ی له‌گه‌ڵتدا ده‌بن هه‌رگیز بێزار نابن، چونكه تۆ كه‌سێكی نمونه‌و ڕێبه‌ری له‌هه‌موو كارێكدا.\n6_ ئه‌گه‌ر حه‌زت له‌میوه‌ی (قۆخ)ه، ئه‌وا تۆ كه‌سێكی:\n* تۆ كه‌سێتییه‌كای تایبه‌ت هه‌یه، ئه‌ویش ئه‌وه‌یه كه زۆر به‌جۆشی.\n* ژیانت خۆشده‌وێت.\n* هاوڕێكانت زۆر خۆشده‌وێت‌و هه‌رگیز ناتوانیت لێیان دووربكه‌ویته‌وه.\n* كێشه گه‌وره ناكه‌یته‌وه‌و زوو چاره‌سه‌ریان بۆ ده‌دۆزیته‌وه.\n* زۆر به‌جدی عاشقی ئه‌و كه‌سه ده‌بیت كه خۆشت ده‌وێت، به‌ڵام حه‌ز ناكه‌یت خۆشه‌ویستی خۆت له‌به‌رچاوی خه‌ڵكی بو ئه‌و كه‌سه ده‌رببڕیت.\n7- ئه‌گه‌ر حه‌زت له‌میوه‌ی (كاڵه‌ك)ه، ئه‌وا تۆ كه‌سێكی:\n* كه‌سێكی چاونه‌ترسی، زۆر به‌ئاسایی هه‌موو ئه‌و شتانه وه‌رده‌گریت كه به‌سه‌رتدا دێن‌و له‌سه‌ریشیان ناڕۆیت.\n* سه‌ره‌نجی هه‌موو كه‌سێك به‌لای خۆتدا ڕاده‌كێشیت، چونكه كه‌سێكی زۆر به‌جۆش‌و به‌خشنده‌ی.\n* به‌هیچ شێوه‌یه‌ك ناتوانی ده‌ستبه‌ردانی كاركردن بیت‌و زۆر به‌وردی كارده‌كه‌یت، باش له‌وه‌ش ده‌زانیت، كه چۆن له‌كاتی پێویستدا له‌شوێنی پێویستدا ئاماده‌بیت.\n* هه‌موو كات حه‌زده‌كه‌یت كه‌سانی نوێ بناسیت.\n* گه‌وره‌ترین كاریگه‌ری تۆ له‌سه‌ر ڕه‌گه‌زی به‌رامبه‌رت ئه‌وه‌یه، كه تۆ زۆر كه‌سێكی گاڵته‌چیت.\n8_ ئه‌گه‌ر حه‌زت له‌میوه‌ی (به‌هێ)ه، ئه‌وا تۆ كه‌سێكی:\n* زۆر شه‌رمنی‌و پارێزه‌گارییه‌كی باش له‌خۆت ده‌كه‌یت.\n* به‌په‌له بۆ هیچ كارێك ناڕۆیت‌و نایكه‌یت، چونكه ده‌چیته ناوه‌ڕۆكی ئه‌و كاره‌ی كه ده‌یكه‌یت‌و زۆر به‌وردی بیری لێده‌كه‌یته‌وه، پاشان ئه‌نجامیده‌ده‌یت.\n* كه‌سێكی زۆر به‌ویستی، له‌و كارانه‌دا زۆر سه‌ركه‌وتوویت كه ئامارو ژماره‌ی تێدایه.\n* زوو هه‌ڵه‌ی كه‌سانی دیكه ده‌بینیت.\n*له‌كاتی هه‌ڵبژاردنی هاوبه‌شی ژیانتدا، زیاتر له‌ڕوخسار، گرنگی به‌بۆچوونه‌كانی ده‌ده‌یت.\n9- ئه‌گه‌ر حه‌زت له‌میوه‌ی (هه‌رمێ)یه، ئه‌وا تۆ كه‌سێكی:\n* سه‌ركه‌وتووده‌بیت له‌و كاره‌ی كه ده‌یخه‌یته مێشكته‌وه، به‌ڵام به‌گشتی زۆر له‌خۆت ده‌كه‌یت به‌ده‌ست ئه‌و كاره‌ی كه ده‌ستت پێكردووه بۆ ته‌واوكردنی، چونكه حه‌زده‌كه‌یت بزانی پاداشتی ئه‌و كاره چییه كه كردووته.\n* زۆر كراوه‌ی به‌رامبه‌ر به‌هۆشیاركه‌ره‌وه هزرییه‌كان‌و زۆریش حه‌ز ده‌كه‌یت له‌پێناو هزرو بۆچوونه‌كان وتووێژ بكه‌یت.\n* زۆر زوو هاوڕێیه‌تی دروست ده‌كه‌یت، بۆ درێژه‌دان به‌و په‌یوه‌ندییانه‌ش جارجار ڕووبه‌ڕووی كێشه ده‌بیته‌وه.\n10- ئه‌گه‌ر حه‌زت له‌میوه‌ی (هه‌نجیر)ه، ئه‌وا تۆ كه‌سێكی:\n* جدی، به‌هزرو هه‌ستیاری.\n* له‌ڕووی كۆمه‌ڵایه‌تییه‌وه حه‌زده‌كه‌یت پێشكه‌وتووبیت، بۆیه ڕه‌چاوی پاراستنی مه‌ودایه‌كی دیاریكراو له‌نێوان خۆت‌و به‌رامبه‌ركه‌تدا ده‌كه‌یت.\n* هه‌موو كات شوێنێكی شاراوه‌ی تایبه‌ت به‌خۆتت هه‌یه.\n* به‌هۆی ئه‌وه‌ی كه تۆ كه‌سێكی زۆر زوو تێده‌گه‌یت‌و چاوكراوه‌یت، هه‌موو كات خۆت له‌ڕیزبه‌ندی یه‌كه‌مدا ده‌بینیته‌وه، به‌تایبه‌تی له‌ڕووی كاركردنه‌وه.\n* كه‌سێكی زۆر كه‌لله‌ڕه‌قی.\n* پیش ئه‌وه‌ی كه‌سێك بۆ هاوبه‌شی ژیانت هه‌ڵبژێریت، چاودێری هزرو بۆچوونه‌كانی ده‌كه‌یت.\nموضوع: رد: له‌ڕێگه‌ی میوه‌وه كه‌سایه‌تیت بناسه الأحد 01 أغسطس 2010, 6:04 pm\nموضوع: رد: له‌ڕێگه‌ی میوه‌وه كه‌سایه‌تیت بناسه الأحد 01 أغسطس 2010, 9:10 pm\nسوباست ده كه م


سه‌رۆک وه‌زیری ئیسرائیل سه‌ردانی چه‌ند بریندارێـکی سیڤیلی سوریا ده‌کات\nسه‌رۆک وه‌زیری ئیسرائیل سه‌ردانی ژماره‌یه‌ک برینداری سوری کرد که له نه‌خۆشـخانه‌یه‌کی ئیسرائیل چاره‌سه‌ری پـزیشـکیـیان بۆ ده‌کرێت.\nبنیامین نه‌ته‌نیاهو ڕۆژی سێشه‌ممه له میانه‌ی سه‌ردانیدا بۆ نه‌خۆشـخانه‌یه‌ک له‌سه‌ر به‌رزایـیه‌کانی جۆلان، که له‌وێ ژماره‌یه‌ک که‌سی سیڤیلی سوریا تیمارده‌کرێن، له‌وانه‌ی له نێو شه‌ڕی ناوخۆی وڵاته‌که‌یاندا برینداربوون.\nنه‌ته‌نیاهو گوتی ئیسرائیل ژیانی ئه‌و که‌سانه ده‌پارێزێت که بریندارده‌بن له‌و کوشـتنکاریـیه‌ی ڕۆژانه له سوریا به‌ڕێوه‌ده‌چێت. گوتیشی ئه‌مه ڕووی ڕاسته‌قینه‌ی ئیسرائیله.\nپاشان هێرشی کرده سه‌ر ئێران و گوتی ئه‌و وڵاته ڕژێمی ئه‌سه‌د پـڕچه‌ک ده‌کات که کوشـتنکاری له دژی خه‌ڵکی خۆی ئه‌نجام ده‌دات. گوتیشی ئه‌مه‌ش ڕووی ڕاسته‌قینه‌ی ئێرانه، بۆیه جیهان ناتوانێت ئه‌مه له‌بیربکات.\nبریندارێـکیش که ته‌وقه‌ی له‌گه‌ڵ نه‌ته‌نیاهو کرد، سوپاسی ئیسرائیلی کرد بۆ ئه‌و خزمه‌ته‌ی ده‌کرێت.\nپاش کۆتایی‌هاتنی سه‌ردانه‌که‌ی نه‌ته‌نیاهو، دوو گولـله خومپاره که له سوریاوه هه‌ڵدرابوون به‌ر به‌رزایـیه‌کانی جۆلان که‌وتن، به‌ڵام هیچ زیانی گیانی و ماڵیان لێ نه‌که‌وته‌وه.\nئه‌م لێدوانانه‌ی سه‌رۆک وه‌زیری ئیسرائیل له کاتێـکدایه زلهێزانی جیهان و ئێران ده‌سـتیان به وتووێژکردن کردووه‌ته‌وه به مه‌به‌سـتی گه‌یشـتن به ڕێـکه‌وتنێـکی کۆتایی له‌سه‌ر به‌رنامه ناوکیـیه‌که‌ی ئێراندا.


پێداویستیه‌کانی راپه‌ڕین و شۆڕشێکی سه‌رکه‌وتوانه،نابێ به راپه‌ڕین یاری بکرێ! |\nپێداویستیه‌کانی راپه‌ڕین و شۆڕشێکی سه‌رکه‌وتوانه،نابێ به راپه‌ڕین یاری بکرێ!\n2011/03/21 at 5:52 PM لێدوانێک بنووسە\nگفتوگۆی مزه‌فه‌ری محه‌مه‌دی له‌گه‌ل رێبوار ئه‌حمه‌د ده‌رباره‌ی بزووتنه‌وه‌ی ناڕه‌زایه‌تی و شۆڕشگێڕانه له عێراق و کوردستان\nمزه‌فه‌ر محه‌مه‌دی: له‌سه‌ر زه‌مینه‌ی هه‌ژاری و بێکاری و هه‌لاواردن و نایه‌کسانی و سه‌رکوتی سیاسی و به ئیلهام وه‌رگرتن له شۆڕش و بزووتنه‌وه شۆڕشگێڕانه‌کانی وولاتانی رۆژهه‌لاتی ناوه‌ڕاست و سه‌روی ئه‌فریقا، له عێراق و کوردستانی عێراق، بزووتنه‌وه‌یه‌کی ناڕه‌زایه‌تی و ئازادیخوازانه به‌ڕێکه‌وتوه. له پێشدا ئه‌پرسم ئه‌م بزووتنه‌وه‌یه له‌گه‌ڵ شۆڕشه‌کانی ناوچه‌که‌دا ق لێکچون و چ جیاوازیه‌کیان هه‌یه؟ هه‌روه‌ها ئایا ئه‌بعادو شێوه‌و ناوه‌ڕۆکی ئه‌م بزووتنه‌وه‌یه له ئاستی سه‌راسه‌ری عێراق له‌گه‌ڵ کوردستان یه‌کێکه و هاوئاهه‌نگه؟ ئه‌گه‌ر هاوئاهه‌نگ نیه جیاوازیه‌کان چین؟\nرێبوار ئه‌حمه‌د: لێکچونى بەرجەستەى ئەو بزووتنەوە شۆڕشگێڕانه‌کانی کوردستان و عێراق لەگەڵ بزووتنەوەو شۆڕشەکانى تونس و میسر، لەوەدایە کە وەکو ئەوان بزووتنەوەو هاتنەمەیدانى جەماوەرى کرێکاران و لاوان و دەستەنگانە لە خوارەوە دژى زوڵم زۆرو ستەمکارى دەسەڵات، دژى ستەم و گەندەڵى و سەرکوت. ئەمانە سەرجەم بەرئەنجامى بوژانەوەى ئیرادەى جەماوەرو باوەڕ بەخۆبونى ئەو جەماوەرەیە سەبارەت بەوەى کە بە هێنانە مەیدانى ئیرادەى خۆیان دەتوانن ژیانى خۆیان بگۆڕن و چارەنوسى خۆیان بنەخشێنن. هاوکات ئەوەى ئێستا لە عێراق و کوردستان بەرپا بووە جیاوازیشى هەیە لەگەڵ شۆڕشى تونس و میسر، هەم خودى بزووتنەوەکان جیاوازى هەیە، هەم خواست و ئاسۆو ئامانج و هەم هەلومەرجیک کە لەگەلى بەرەوروون. ئەوانەى تونس و میسر راسته‌وخۆ یان به‌خێرایی روخاندنى رژێمیان کرد بە دروشمى سەرەکى خۆیان و لەو رێگایەوە دەرگایان بەڕووى ئاڵوگۆرى جێگا مەبەستدا کردەوە. هاوکات ئاست و تواناى بزووتنەوەکان بە رادەیەک بوو کە تواناى ئەو کارەیان هەبوو و تیایدا سەرکەوتن. ئەوەى ئێستا لە عێراق بەرێکەوتوە، لە ئێستادا روخاندنى دەسەڵاتى لە دەستورى کارى خۆى دانەناوەو لە ئێستاشدا ئەو توانایەى نیە، بە تایبەتى کە دەسەڵاتیش لەم ووڵاتانەدا زۆر لەگەڵ یەک جیاوازن. ئەمەى عێراق و کوردستان لەم سەرەتایەوە کۆمەڵێک خواستى سیاسى و ئابورى لەبەردەم خۆى داناوەو لە رێگاى بەدیهێنانى ئەوانەوە دەیەوێ لە هەنگاوى یەکەمدا ئاڵوگۆڕێک پێکبێنێت و قورسایى ستەم و سەرکوت لەسەر کۆمەڵگا کەم بێتەوە. ئەوەشى کە لە هەنگاوى دواتردا ئەم بزووتنەوەیە بە کوێ دەگات و چ مەسائیلێکى تر دەخاتە دەستورى خۆیەوە ئەوە بە زۆر فاکتۆرەوە گرێی خوردوه کە دەکرێ لە درێژەى گفتوگۆکەدا باسیان بکەین.\nدەربارى هاوئاهەنگى ئەم جوڵانەوەیە لە ئاستى عێراق و کوردستاندا، هاوئاهەنگیەکى ئەوتۆیان نیە، تا ئێستا نە رێکخەران و رابەرانى ئەم بزووتنەوانە کاریان لەسەر ئەمە کردوە، نە لە رووى خواست و ئامانجەکانیانەوە یەکن. هەڵبەت زەمینەکانیان چۆن لەگەڵ میسرو تونس لێکچونیان هەیە، ئەم لێکچونە لە نێوان کوردستان و عێراق زیاترە، بەڵام بە کردەوە وەکو یەک بزووتنەوەى هاوئاهەنگ لە دەورى خواستى هاوبەش و رابەرى هاوبەش نین. لە کوردستان پێشتر دەستى پێکرد، لە رووى رابەرى و خواستەکانیەوە بڕێک پوختەترو لە هەمان کاتدا رێکخراوترو رادیکاڵترە. ئەنجومەنى مەیدانى ئازادى کە زۆرتر قسەکەرى بزووتنەوەکەیە، لەگەڵ ئەوەى ره‌وت و نه‌رێتی سیاسى جۆراوجۆرى تیایە، بە ئیسلامى و ناسیونالیست و کۆمۆنیستەوە، بەڵام لە دەورى کۆمەڵێک خواست جۆرێک لە یەکدەستى له بزووتنه‌وه جه‌ماوه‌ریه‌که‌دا پێکهاتووە. لە عێراقدا هێشتا لایەنى خۆبەخۆیى بزووتنەوەکە زەقترە، خواستەکان لە جێگایەک بۆ جێگایەکى ترو تەنانەت لە میتنگێک بۆ میتنگێک و خۆپیشاندانێک بۆ یەکێکى تر جیاوازى هەیە. بۆ نمونە خواستێک کە بە شێوەى خۆبەخۆی زۆرجار دوپات دەبێت، بە چاوکردن لە بزووتنەوەى ناڕەزایەتى ووڵاتانى دەوروبەر، ئەوەیە باسى “ئسلاحى نیزام” دەکات، هەندێک جاریش بە شێوەى خۆبەخۆیى باسى روخاندنى نیزام دەکرێت. لە کوردستاندا بزووتنەوەکە زۆرتر لە دەورى ئەحزابى سیاسى پۆلاریزە بووەو بە تایبەت لە ئێستادا چەند حیزبى سیاسى، هەرچەند قسەو سیاسەت و تێڕوانینى جیاوازیان هەیە، بەڵام لە پشتى جوڵانەوەکە راوەستاون و راشکاوانە ئەمە دەردەبڕن. بەڵام لە عێراقدا جگە لە حیزبى کۆمۆنیستى کرێکارى عێراق و کۆنگرەى ئازادى و یەکێتیە کرێکاریەکان، کە هەموویان لە بەرەیەکدان، ئەو دواى لایەنە سیاسیەکان راشکاو نین لە پشتیوانى بزووتنەوەکە و بەشداریکردن و رابەرى کردنیدا. دەورى حیزب و ئەو رێکخراوانەش لەو ئاستەدا نیە کە توانیبێتى ئەم بزووتنەوەیە یەک خەت و رێکخراو بکات، بۆیە هێشتا تابعى عەفەویەت بەسەریدا زاڵه.\nمزه‌فه‌ر محه‌مه‌دی: دوو ده‌یه‌یه‌ی که ئه‌حزابی بورژوازی و ناسۆنالیست له کوردستانی عێراق له‌سه‌ر کارن. له سه‌ره‌تادا ئه‌مه به حاکمیه‌تی خۆمانه ناونرا و له پشتیوانیه‌کی به‌رچاوی خه‌ڵکی خۆشباوه‌ر به‌ره‌مه‌ند بوو. ئایا بزووتنه‌وه‌ی ناڕه‌زایه‌تی جه‌ماوه‌ری ئێستا به مانای کۆتایی هاتنی ئاو خۆشباوه‌ڕیه‌یه؟ له کاتێکدا که باڵه‌کانی تری بۆرژوازی ناسۆنالیستی کورد له رابه‌ری و رێنمایی ئه‌م بزووتنه‌وه‌یه‌دا ده‌ستیان هه‌یه. راده‌ی ره‌وینه‌وه‌ی خۆشباوه‌ری له چ ئاستێکدایه؟ ئایا خواستی خه‌ڵک گواستنه‌وه‌ی ده‌سه‌لاته له به‌شێکی بۆرژوازی و ناسۆنالیزمه‌وه بۆ به‌شێکی تری یان له بنه‌ڕتدا خوازیاری ئاڵوگۆڕی بنه‌ڕه‌تی ترن؟\nرێبوار ئه‌حمه‌د: بێگومان خودى ئەم 20 ساڵە لە دەسەڵاتدارێتى بورژوازى کورد و هەراسان بونى خەڵک بەدەست سەرکوت و مڵهوڕى و زوڵم و زۆردارى لە رادەبەدەرو تاڵان و بڕۆى بێسنوریانەوە، دەورى زۆرى بووە لە کەم کردنەوەو رەواندنەوەى خۆشباوەڕى بە بۆرژوا-ناسیونالیزمى کورد. ئێستاش هاتنەمەیدانى ئەم بزووتنەوەیە هەنگاوێکى زۆر گەورەتر ئەم رەوەندە دەباتە پێشەوەو تا ئێستا بردوێتی. بەڵام ئەوەى کە ئەمە بە کۆتایى خۆشباوەڕى بە ناسیونالیزمى کورد لە قەڵەم بدرێت، بە بڕواى من هەڵەیە. تا ئێستاش لە ئاستێکى بەرچاودا تەنانەت خۆشباوەڕى بە دەسەڵات و ئەحزابى دەسەڵاتداریش برەوى هەیە. راستە بە هۆى کارکردیانەوە خەڵک راستەوخۆ لە ناوى یەکێتى و پارتى توڕەن و ته‌نانه‌ت به فراوانی نه‌فره‌تان لێده‌کرێت، بەڵام هێشتا کاتێک ئەم دوو حیزبە بۆ چەواشەکارى سیناریۆ و پلانى ناسیونالیستى دەهێننە گۆڕێ، دەتوانن خۆڵ بکەنە چاوى خەڵک و بەشێکى بەرچاو لە خەڵکی پێ گیرۆدە دەبێ. بۆ نمونە لەم ماوەیەدا بەرەو ئەوە دەچوو لە کەرکوک ناڕەزایەتى جەماوەرى زۆر بە فراوان بتەقێتەوە، بە تایبەتى چونکە لەو شارە دەسەڵاتى هیچ حیزبێک بە تەواوى زاڵ نیە و ناتوانن بۆ نمونە وەکو هەولێرو تەنانەت سلێمانیش کۆنترۆڵى بکەن، پێشبینى دەکرا زۆر ناڕەزایەتیەکى فراوان بێتە سەر شەقام، حیزبە ناسیونالیستەکان بۆ بەرگرتن لەمە کەوتنە پڕوپاگەندەى فراوان دەربارەى ئەوەى کە ئەم دەنگ و باسى خۆپیشاندانەى کەرکوک، پیلانى ناسیونالیستە عەرەبەکانە و دەیانەوێ بە ناوى خۆپیشاندانەوە پەلامارى کەرکوک بدەن و کوردەکان دەرکەن. بەم بۆنەیەوە هێزی پێشمەرگەیان بەرەو ئەو شارە جوڵاند و فه‌زایان داگرت و بزووتنەوە نارازایه‌تیه‌که‌یان لەباربرد، بۆیه تا ئێستا کەرکوک یەکێکە لەو شارانەى کە جوڵانەوەکە بە کردەوە تیایدا لاوازە.\nلەوەش زیاتر خۆشباوەڕى بەرامبەر ناسیونالیزمى ناڕازى کە بزووتنەوەى گۆڕان نوێنەرایەتى دەکات، زۆر زیاترە. هێشتا ئەم رەوتە بۆرژوا-ناسیونالیستیە کە لە بنەڕەتدا هیچ جیاوازیەکى ئەوتۆى لەگەڵ یەکێتى و پارتى نیە و تەنانەت تا چەند ساڵ بەر لە ئێستا رابەرانى ئەم رەوتە، بەرپرسانى سەرەوەى دەسەڵات بوون، دەورى سەرەکى دەگێڕن لەرووى پێگەى ئاسۆى سیاسیانەوە بەسەر بزووتنەوەى ناڕەزایەتى ئێستاى کوردستاندا. من باوەڕم وایە کە سەرئەنجام ناسیونالیزم دەبێ له ئه‌نجامی جێکەوتنى نەقدێکى هەمەلایەنه‌ى ناسیونالیزم و لەوەش زیاتر دەور پەیداکردنى بەدیلێکى تردا، رۆژى ئاوا بێت، بە تایبەتى کۆمۆنیزم ده‌بێ ئه‌م کاره بکات. بەبێ ئەوەى بەدیلێکى تر بێته پێشه‌وه‌و کۆمەڵگا لە رکێفى سونەت و فکرو دەسەڵاتى ناسیونالیزم رزگار بکات، ناسیونالیزم بەردەوام دەتوانى خۆشباوەڕى بەرامبەر بە خۆى پێکبهێنێت و لەبەرگى تازەدا بێتەوە مەیدان. بە کورتى بڵێم هەم تەجروبەى 20 ساڵ و هەم راپەرینى ئیستاى کۆمەلگا، دەورى زۆریان بووە لە رەواندنەوەى خۆشباوەڕى بەرامبەر ناسیونالیزمى کوردو ئەوەى پێى دەگوترا “دەسەڵاتى خۆیى”، بەڵام کۆتایى پێنەهێناوە.\nخەڵکى کوردستان خوازیارى ئاڵوگۆڕى بنەڕەتین لە ژیانى خۆیاندا، ئەو خواستانەى کە ئێستا بەرزکراونەتەوە بە بڕواى من خواستى قۆناغى یەکەمى ئەو جوڵانەوەیەیە، ئەگەر لەم قۆناغەیدا سەرکەوتن بەدەست بهێنێت، چاوەڕوانى خەڵک دەچێتە سەرترو دەست و باڵى دەکرێتەوەو ئاڵوگۆڕى زیاترى دەوێت. بەڵام هێشتا بەرچاو رۆشنیەکى تەواو لەو بارەیەوە نیە کە خەڵک چۆن دەیانەوێ ئەو ئاڵوگۆڕە پێکبێت. لە باسى ئسلاحى دەسەڵاتەوە تا تەنانەت باسى روخاندنى دەسەڵات لە بزووتنەوەکەدا هەیە. بەڵام ئەم بزووتنەوەیە تا ئێستا و تا رادەیەکى زۆر لە ژێر هەیمەنەى بزووتنەوەى گۆڕاندایە، ئەمەش له ئێستادا ده‌توانێ بە کردەوە بکاتە گوێزانەوەى دەسەڵات لە بەشێکى بۆرژوازیەوە بۆ بەشێکى تر.\nره‌وته بورژوازیه ئیسلامی و ناسیۆنالیسته‌کانی ناو بزووتنه‌وه‌که، تانها ئاڵوگۆڕێکی رواڵه‌تیان ده‌وێ له ده‌سه‌ڵات، بەڵام لە راستیدا بزووتنەوەکە ئەوەندە رادیکاڵە کە بزووتنەوەى گۆڕان و ئیسلامیەکان، بۆ ئەوەى ئەم بزووتنەوەیە تێیان نەپەڕێنێ، بەدوایدا خۆیان به‌کێش ده‌که‌ن. لە سەرەتاوە یەکگرتوى ئیسلامى راسته‌وخۆ لە پاڵ دەسەڵات راوەستا و بزووتنەوەى گۆڕانیش لە دەمى نەوشیروان مستەفاى سەرۆکیەوە وووتى ئێمە بەشدارى ئەو خۆپیشاندانەمان نەکردوەو ئامادەین بۆ هاوکارى دەزگاکانى دەسەڵات بۆ بەرگرتن لەو گێرەشێوێنیە، بەڵام کە زانیان بزووتنەوەکە رادیکاڵە و ئەوەیان ڵێ قبوڵ ناکات، ناچار دواى کەوتن و هەڵوێستەکانى خۆیان گۆڕى بۆ بەشدارى و لایەنگرى لە خۆپیشاندانەکان. ئێستاش که له ناو بزووتنه‌وه‌که‌دان، به ده‌وری خۆیان کاریگه‌رییان هه‌یه له‌سه‌ر ئاراسته‌و ئاینده‌و ئه‌نجامه‌کانی.\nمزه‌فه‌ر محه‌مه‌دی: هه‌ر به‌و جۆره‌ی که ده‌بینین، رابه‌رایه‌تی بزووتنه‌وه‌که و رابه‌رایه‌تی ناڕه‌زایه‌تی مه‌یدانی ئازادی سلێمانی له ده‌ستی هێزه ناسۆنالیست و ئیسلامیه‌کان و رابه‌ران و هه‌ڵسوڕاوانی کۆمۆنیست و به تایبه‌تی حیزبی کۆمۆنیستی کرێکاریدایه. ئه‌نجومه‌نێک که بۆ یه‌م کاره پێکهاتوه، ئه‌م حیزبانه و رۆشنبیرانی سکولارو ته‌نانه‌ت ناسۆنالیستی گرتوه‌ته خۆی. خاڵی هاوبه‌شی ئه‌م ره‌وتانه چیه؟ له کاتێکدا که بزووتنه‌وه‌ی گۆڕان خوازیاری ئسلاحاتێکه له ده‌ستور و له سه‌ره‌وه به قازانجی خۆی، ئیسلامیه‌کان خوازیاری ده‌خاله‌تدانی ئیسلامن له ژیان و سیاسه‌تدا، کۆمۆنیسته‌کان خوازیاری ئاڵوگۆڕی بنه‌ڕه‌تی ترن، ئه‌م ئیتحاده چه‌نده پایه‌دار یان قابیلی لێکترازانه؟\nرێبوار ئه‌حمه‌د: بنەماى بەشدارى ئەم رەوتە سیاسیە جیاوازانە لە رابەرى ئەم بزووتنەوەیە و لە خودى ئەنجومەنى مەیدانى ئازادى سلێمانیشدا، بەشدارى کردن و بەهێزکردنى بزووتنەوەیەکە بۆ ئاڵوگۆڕ و لەم بارەیەوە تا ئێستا هەم لەسەر شێوازى بەڕێخستنى بزووتنەوەکە و هەم لەسەر لیستى داخوازیەکان و هەم لەسەر سەراسەرى کردنەوەى جوڵانەوەکە، لە نێو ئەو ئەنجومەنەدا جۆرێک لە یه‌کده‌ستی دروست بووە. بێگومان رۆژانە لەسەر هەر مەسەلەو رووداوێکى تازە مشت و مڕ روودەدات، ناکۆکیش هەیە و هەر رەوتە دەیەوێ بەلاى خەتى خۆیدا دایشکێنێ. بەڵام سەرئەنجام کارێک کراوە کە بزووتنەوەى پێکهێنانى ئاڵوگۆڕو بەدیهینانى خواستەکانى خەڵک یەکدەست بمێنێتەوە. بە بڕواى من پێوستی بزووتنه‌وه‌که ئه‌مه‌ی هێناوه‌ته ئاراوه‌و سه‌پاندوێتی. لە ئێستادا بەهێزکردنى بزووتنەوەکە لە بەرامبەر دەسەڵات و پیلانە هەمە جۆرەکانیان بۆ سەرکوتکردنى، به‌رجه‌ستره لە ناکۆکیەکانى نێوان ئۆپۆزیسیون. بێگومان جیاوازیه‌کی قوڵ له نێوان ره‌وت و نه‌رێته سیاسیه جیاوازه‌کاندا هه‌یه. ئەو ناکۆکیانە دەبێ بۆ خەڵک رون بکرێتەوە سیاسەتى جیاوازیان باس بکرێت، ده‌بێ جه‌ماوه‌ری کوردستان به رۆشنی بزانن جیاوازیه‌کان کامانه‌ن و له‌سه‌ر چین، ده‌بێ ئه‌وه روون بکرێته‌وه که هه‌ر ره‌وته چ سیاسه‌ت و به‌رنامه و ئاسۆیه‌کی بۆ بزووتنه‌وه‌که هه‌یه، ته‌نانه‌ت هارکامیان له باره‌ی کێشه‌و مه‌سه‌له‌کانی کۆمه‌ڵگاوه ده‌ڵێن چی، له‌سه‌ر سیسته‌می حوکمڕانی، له‌سه‌ر ئازادی سیاسی و مه‌سه‌له‌ی ژن و دابه‌ش بوونی چینایه‌تی کۆمه‌ڵگا…ده‌ڵێن چی؟ هه‌روه‌ها ده‌بێ لە نیو بزووتنەوە هەمەگیرەکەدا کریکاران و جەماوەرى زەحمەتکیش لە ریزى سەبەرخۆدا ریکخراوبکرین. هاوکاتی ئه‌مانه‌ش یەکدەستى بزووتنەوە جەماوەریەکەش بە تایبەتى لە ئێستادا زۆر گرنگەو ده‌بێ بپارێزرێت\nئەوه‌ی کە ئێوە بە “ئیتحاد” لە نێوان ناسیونالیست و ئیسلامى و کۆمۆنیستەکان ناوتان برد، ئیتحاد نیە. بە تایبەتى لەسەر ئاستى حیزبى، هیچ پەیوەندیەک لە نێوان حیزبى کۆمۆنیست و ئەو دوو لایەنەى تر لە ئارادا نیە چ جاى ئیتحاد. بەڵکو بە پێى ئەمرى واقع، بە هۆى بوون و بەشدارى هەموو لایەک لەو بزووتنەوەیە و دەورو نفوزى هەرلایەکیان، کەسایەتى و هەڵسوڕاوەکانى ئەو رەوتە جیاوازانە، لە موقعى کەسایەتى و رابەران و هەڵسوڕاوانى بزووتنەوە جەماوەریەکەدا، لەو ئەنجومەنەدا هه‌ن و ده‌وری خۆیان ده‌گێڕن.\nمن ئەوە بە کێشە نازانم کە کەسێک لەو ئەنجومەنەدایە، چ بیرباوەڕێکى هەیە و باوەڕى بە چى هەیەو بە چى نیە. ئەوەى گرنگە پێداگرى لەسەر خواستەکانى خەڵک و بەرژەوەندیەکانى خەڵک بکات و بۆ بەهێزکردنى بزووتنەوەکە هەوڵبدات. ئەمە خاڵى هاوبەشە، هەر ئەمەش بنەمایە بۆ بەردەوام بوون یان تێکچونى ئەو راده‌یه له یه‌کده‌ستی هه‌ڵسوڕاوانی بزووتنه‌وه‌که. بێگۆمان هەر لایەکیش دەیەوێ جێ پێى خۆى لەم بزووتنەوەیەدا بەهێز بکات، بۆ ئەوەى دواتر بەبارى ئامانجەکانى خۆیدا بیبات. ره‌وته ناسیونالستى و ئیسلامیه‌کانی ناو ئه‌م بزووتنه‌وه‌یه، وه‌کو نوێنه‌ری به‌شێک له بورژوازی کورد که ناڕازیه له باشی خۆی و له چۆنیه‌تی دابه‌شبونی سه‌روه‌ت و قازانجی سه‌رمایه و ده‌ستڕه‌نجی چینی کرێکار له ناوخۆی چینی بورژوازیدا، دەیانەوێ ئه‌م بزووتنه‌وه‌یه به‌و ئاقاره‌دا به‌رن که بە جۆرێک ئیسلاحى دەسەڵاتى پێبکه‌ن کە جێگاوڕێگاى خۆیان لە دەسەڵات بەهێزبێت، له پێناو دابین بوونی به‌شی زیاتر بۆ ئه‌و به‌شه له چینی بورژوازی. هاوکات ئیسلامیەکان وه‌کو یه‌کێک له‌م ره‌وته بورژوازیانه دەیانەوێ جێگایەک پەیدا بکەن کە بتوانن دەورى بەرجەستەتر بده‌ن به ئیسلام لە دەسەڵات و لە یاسا و لە ژیانى خەڵکدا. کۆمۆنیستەکانیش دەیانەوێ ئه‌م بزووتنه‌وه‌یه بەبارى قوڵترین ئاڵوگۆڕى هەمەلایەنە لە ژیانى خەڵک و سەرئەنجامیش گۆرینى سیستەمى سیاسى و ئابوریدا بیبەن. ئەمە بێشک لە جێگاى خۆیدا مەسەلەکان و پێکهاتى رابەرى ئێستاى جوڵانەوەکە بە بارێکى تردا دەخات. بەڵام تا ئەو جێگایەى کە هەر لایەنێک بە قازانجى خۆى بزانى لە پشتى ئەم بزووتنەوەیە و خواستە راگەیانراوەکانى خەڵک راوەستى، دەکرێت ئەمە بەردەوام بێت. له هه‌مان کاتدا ئه‌رکی کۆمۆنیزمه که هه‌موو ئه‌مانه بۆ جه‌ماوه‌ری کرێکارو زه‌حمه‌تکێش روون کاته‌وه‌و به رۆشنیش ره‌خنه له ناپه‌گیریه‌کانی ره‌وتی بورژوازی ناو بزووتنه‌وه شۆڕشگێڕانه‌که بگرێت و رێگای سازش و سات و سه‌دا به خواسته‌کانی خه‌ڵک له به‌رده‌میان دابخات.\nمزه‌فه‌ر محه‌مه‌دی: له کاتێکدا شاره‌کانی خواروتری کوردستان و ناوچه‌کانی ژێر ده‌سه‌لاتی یه‌کێتی نیشتمانی ناڕه‌زایه‌ته‌کی فراوانی به‌خۆوه گرتوه، له شاره‌کانی هه‌ولێرو دهۆک و ناوچه‌کانی ژێرده‌سه‌لاتی پارتی هه‌لومه‌رجه‌که کۆنترۆڵ کراوه. ئایا ئێوه پێشڕه‌وی و سه‌رکه‌وتنی بزووتنه‌وه‌که له یه‌ک ناوچه‌دا، به‌بێ په‌یوه‌ست بوونی ناوچه‌کانی تر به مومکین ده‌زانن؟ رێگای سه‌راسه‌ری بونه‌وه‌ی ئه‌م بزووتنه‌وه‌یه له کوردستان کامه‌یه؟\nرێبوار ئه‌حمه‌د: بێگومان سەراسەرى بونەوەى ئەم بزووتنەوەیە فاکتۆرێکى هەرە حەیاتیە بۆ بەسەرکەوتن گەیشتن. پێم وایە هەر ئێستا نەک رابەران و هەڵسوڕاوانى بزووتنەوەکە بەڵکو تەنانەت هەر بەشداربویەکى ناڕەزایەتیەکانیش ئەو واقعەیه‌تە بە زەقى دەبینێت کە خاڵێکى لاوازو بەرجەستەى ئەم ناڕەزایەتیانە قەتیس مانیەتى لە بەشێکى کوردستاندا، ئەمە بۆ نمونە لە عێراقدا کەمتر وایە، ئەوەى عێراق تا رادەیەکى زۆرتر سەراسەریە. لەم بارەیەوە لە کوردستاندا هەوڵێکى زۆر لە ئارادایە بۆ سەراسەرى کردنەوەى. خودى خەڵکى ناوچەکانى ژێر دەسەڵاتى پارتیش هەوڵى زۆریان هەیە بۆ پەیوەست بوون بەو بزووتنەوەیەى کە لە ناوچەکانى سلێمانى بەڕێکەوتوە. بەڵام لەلایەکەوە کۆنترۆڵى توندو سەرکوتى فراوانى پارتى ئەو رێگایەى گرتووە و لەلایەکى تریشەوە کەم نفوزى لایەنە ئۆپۆزیسیونەکانى ناو بزووتنەوەکە لەو ناوچانەى ژێر دەسەڵاتى پارتى عاملێکى گەورەى ئەم مەسەلەیەیە. لە پاڵ ئەمەشەوە گەلێک فاکتۆرى ترى مێژوویى و رادەى گەشەى بزووتنەوەى سیاسى لەم دوو ناوچەیە کاریگەرى هەیە.\nبەڵام ئەوەى کە ووتم سەراسەرى بوونەوە یەکێکە لە فاکتەرە سەرەکەکانى سەرکەوتن، بەو مانایە نیە کە بەبێ سەراسەرى بوونەوە ئەم بزووتنەوەیە بە هیچ جێگایەک ناگات و دەسکەوتى نابێت. تاوەکو ئێستا دەست کەوتى خۆى بووە، هاوسەنگى هێزى له نێوان دەسەڵات و خەڵک زۆر گۆڕیوە. هەر چاودێرێکى سادە دەتوانێ ئەمە لە قسەو دەم و چاوى ترشاوى تاڵەبانى و بارزانى و سەرانى دەسەڵات هەردوو حیزبدا ببینێ. کە دەرده‌کەون و قسە دەکەن هەست بەوە دەکرێت کە دەست وپێى خۆیان وون کردوە، هاوسه‌نگیان لە دەستداوە، زەلیل بوونە، هەرچەندە لە هەڕەشە و گوڕەشە نەکەوتوون، بەڵام جۆرێک قسە دەکەن کە لە پێشتر نەیانکردوە. هاوکات تا ئێستا دەسەڵات هەرچەندە بە شێوەیەکى تەم و مژاوى و ناڕۆشن، بەڵام لە ئاست بەشێک لە داخوازیەکانى خەڵکدا، چۆکیان داداوە، دەزانم تەم و مژاویەکەى بۆ ئەوەیە کە دواتر و لە ئەگەری خاوبونەوەى ناڕەزیاەتیەکاندا لەژێر ئەو خواستانە بێنەدەرەوە یان لانى کەم لە نزمترین ئاستدا وەڵامى پێبدەنەوە. بەڵام پاشەکشەو پێگەى لاوازیان بەرجەستەو ئاشکرایە. مەبەستم ئەوەیە بڵێم هەر لەم ئاستەى ئێستادا پێشڕەوى بزووتنەوەکە دیارو ئاشکرایە. هاوکات گەشەو پێشڕەوى بزووتنەوەکەو بە تایبەتى گەیشتنى بە کۆمەڵێک دەسکەوت، کاریگەرى زۆریشى دەبێت لەسەر سەراسەرى بوونەوەو بەهێزبوونى ئیرادەى شۆڕشگێڕانەى خەڵکى ناوچەکانى ژێر دەسەڵاتى پارتى. ناکرێ شۆڕشى تونس و میسر کاریگەرى لەسەر سلێمانى دابنێن بەڵام بزووتنەوەى ناڕەزایەتى لەسەر سلێمانى و دەوروبەرى کاریگەرى زیاتر لەسەر هەولێر و دوهۆک و زاخۆ دانەنێت.\nبەهەرحاڵ ئەوەى گرنگە گومان لەوە نیە کە سەراسەرى بوونەوەى مەرجێکى هەرە گرنگى سەرکەوتن و گەیشتنى بە دەسکەوتى گەورەترە. دەبێ نەخشەمەندانە کار بۆ ئەمە بکرێت. بەشێک له رێگاى سەراسەرى کردنەوەى هەر ئەوەیە بزووتنەوەیه‌ک لەو ناوچانەى کە بەڕێکەوتووە لە هەموو رویەکەوە خۆى مەحکەمتر بکات، تێڕوانێنکى وردترى هەبێت بۆ هەنگاو بە هەنگاو چونەپێشى لە رێگاى سەرکەوتندا، پێناسەیەکى وردى هەبێت بۆ ماناى سەرکەوتنەکانى، تاکیتیکى دروست بۆ سەرکەوتنى هەنگاو بە هەنگاوى خۆى هەبێت، دور بگیرێت لە مغامەرەو هەنگاوى ئەوتۆ کە لە توانایدا نەبێت، خواستى دروست لە جێگاى خۆیدا بەرز بکاتەوە، هەنگاوى پێشوەخت و بێ زەمینە هەڵنەگرێت. لە هەموو گرنگتر لە رووى رێکخراوبونى خەڵک و ناڕەزایەتیەکانەوە بە نەخشەوە هەنگاو بەروپێش بنێت، بەشێکى گرنگى ئەم مەسەلەیە بەدەورى کۆمۆنیزمەوە گرێى خواردووە. چونە پێش لە هەموو ئەم بوارانەدا هەم ئیرادەى زیاتر هەم تەجروبەى چۆنیەتى هاتنەمەیدان بۆ خەڵکى ناوچەکانى تر دەخاتە بەردەست و هەم تواناى دەسەڵات بۆ سەرکوت کەمتر دەکاتەوە.\nلە خودى ئەو ناوچانەدا پێویستە شێوازو تاکتیکى گونجاو کە لە توانادا هەبێت بخرێتەروو، مەرج نیە بزووتنەوەی ناڕه‌زایه‌تی هه‌ر بە هه‌مان ئه‌و شێوەیەى له سلێمانى به‌ڕێکه‌وت لەوێش دەست پێبکات. لەوێ لە جیاتى خۆپیشاندان، بۆ نمونە دەکرێت مانگرتن بکرێت، کۆروکۆمەڵى جۆراوجۆرى لاوان و ژنان و کرێکاران پێکبێت، لە ناو خەڵکدا کارى هاندان و رێکخستن بکرێت. من پێم وایە ئێستا لەوێ زه‌مینه له‌باره‌و دەکرێت گروپى لاوانى لە بابەتى ئەوانەى میسرو سلێمانى دەست بە پێکهاتن بکات، کرێکاران دەتوانن پێش ئەوەى بە خۆپیشاندان و ئاکسیون دەست پێبکەن کە دەسەڵات دەستى ئاوەڵاترە بۆ سەرکوتکردنی، بە مانگرتن و خستنەڕووى داخوازى سادە دەست بە ناڕەزایەتى بکەن…..لایەنێکى تر ئەوەیە کە دەبێ گوشارێکى گەورەى ناوخۆیى و جیهانى بخرێتە سەر سیاسەتى سەرکوتگەرانەى پارتى، گوشارێکى ئەوتۆ کە نەتوانن بە دەستى ئاوەڵاوە لەو ئاستە بەرفراوان و مڵهوڕانەیەدا سەرکوتى هەموو دەنگێکى ناڕەزایەتى بکەن.\nمزه‌فه‌ر محه‌مه‌دی: مه‌یدانی ئازادی سلێمانی بووه به دڵی ئه‌م بزووتنه‌وه‌یه. ئه‌مه له کاتێکدا که له ناوه‌نده کرێکاریه‌کان و گه‌ڕه‌ک و خوێندنگاو فه‌رمانگه‌کاندا، بزووتنه‌وه‌و جموجۆشێکی که‌متر له ئارادایه. ئایا مه‌یدانی ئازادی ئه‌توانێ ئه‌و ده‌وره بگێڕێ که مه‌یدانی ته‌حریر له میسر گێڕای؟ ئه‌گه‌ر نا، رێگای ده‌خاڵه‌تی فراوانتری جه‌ماوه‌ری کرێکارو زه‌حمه‌تکێش ژنان و لاوان له شوێنه‌کانی کارو ژیانیان کامه‌یه؟ ئایا هه‌نگاو له‌م بواره‌دا له ڕێگای یه‌کێتی و رێکخراوبون و هوشیاربونه‌وه‌و خۆئاماده‌کردن، ده‌ستی پێکردوه یان به‌دی ده‌کرێت؟\nرێبوار ئه‌حمه‌د: مەیدانى ئازادى سلێمانى یان مه‌یدانی ته‌حریری به‌غداد لە ئاستێکى نزمتردا و لە هەندێک بواردا بوەتە نمونەیەک لە مەیدانى تەحریرى قاهیرە. بە بڕواى من ئەو تەجروبە وەرگرتنە خاڵێکى باش و بەهێزى بزووتنەوە شۆڕشگێڕانەکەیە. بەڵام پێم وانیە بکرێتە بەدیلى مەیدانى تەحریر، لە پێشدا بە هۆى جیاوازى هەلومەرجى کۆمەڵگاى کوردستان و میسر و پاشان بە هۆى جیاوازى جێگاوڕێگاى قاهیرەو سلێمانى لەو دوو کۆمەڵگایەدا و سەرئەنجامیش بە هۆى جیاوازى نێوان بزووتنەوەکەى میسرو بزووتنەوەکەى کوردستان و دەسەڵاتەکانەوە. با هەر لێرەدا ئەوە بڵێم کە مەیدانى تەحریر لە میسریش، تەنها سەنگەرو مەیدانى شۆڕش نەبوو. بەر لەوەى مەیدانى تەحریر بێتە بەرەوە تەنانەت لە 2-3 ساڵ لەوەبەرەوە بزووتنەوەى کرێکارى لە ئاستێکى بەریندا دەستى بە نەشونما کردبوو، ساڵى دەیان و بگرە سەدان حەرەکەتى کرێکارى بەریدەکەوت، لەو حەرەکاتانەدا دەیان کرێکار گیانیان لە دەستدا، زیندانى کراون، لە کاردەکراون….تەنانەت لە پێشدا گروپى 6ى ئەپریل لە جەرگەى ناڕەزایەتیە کرێکاریەکان و لە پشتیوانى لەواندا دروستبوون.\nمەبەستم ئەوەیە بڵێم خودى مەیدانى تەحریرى قاهیرە لە شۆڕشى میسردا، سەرەتاى کار نەبوو، بەڵکو پێشەنەیەکى دورتر و هەنگاوى گرنگ لە پێش ئەوە هەبووە. گرفت و خاڵێکى لاوازو بەرجەستەى دیکەى ئەم بزووتنەوە شۆڕشگێڕانەیەى کوردستان، ئەوەیە کە زۆر لە مەیدانى ئازادى نەترازاوە. لە زانکۆکانیش جموجۆڵ و کەم و کورت خۆپیشاندانیش کراوە، بەڵام تا ئێستا لە کارگەکان و لە گەرەکەکان و لە فەرمانگەکان، شتێکى ئەوتۆ دیار نیە. تەنانەت ئاستێکى نزمیش لە رادەى رێکخراو بونى جەماوەرى ئەو ناوەندانە دیار نیە. جەماوەر بەبێ ریکخراوبوون لە قاڵبى جەماوەرى و حیزبیدا، رێگاى پێشڕەوى سەرکەوتن بەرویاندا ئاوەڵا نابێت. به تایبه‌تیش ده‌وری پێشره‌وانه‌ی چینی کرێکار زۆر حه‌یاتیه، به‌بێ جوڵان و ده‌ور په‌یداکردنی به‌رجه‌سته‌ی ئه‌م چینه، بزووتنه‌وه‌که بۆشاییه‌کی گه‌وره‌و خاڵێکی زۆر لاوازی ده‌مێنێته‌وه‌و ئاسۆی سه‌رکه‌وتنی گه‌لێک ته‌نگ و دژواره. ئه‌گه‌ر ته‌جروبه‌ی میسرو تونسیش له‌به‌رچاو بگرین ئه‌و راستیه‌مان به زه‌قی نیشانده‌دات. بۆ نمونه له میسر جگه له ناڕه‌زایه‌تیه کرێکاریه‌کانی چه‌ند ساڵی پێشتر، ته‌نانه‌ت ئه‌وه که له ئه‌نجامدا هاوسه‌نگیه‌که‌ی به ته‌واوی گۆڕی و مه‌سه‌له‌ی روخانی رژێمی موباره‌کی یه‌کلا کرده‌وه، هاتنه مایدانی به‌هێزی چینی کرێکار بوو. ئه‌وه راستیه‌کی حاشا هه‌ڵنه‌گره که کاتێک چینی کرێکار به فرواوانی جوڵا و به تایبه‌تی که کرێکارانی که‌نداوی سویس راپه‌ڕین، ئیتر رژێمی موباره‌ک به ته‌واوی چۆکی شکاو ناچار به ته‌سلیم بوو. ئێستا له کوردستان و عێراقیشدا ئەوە مەسەلەیەکى زۆر حەیاتی و لە هەمان کاتدا مومکین و چاره‌نوس سازه که چینی کرێکار پێ بنێته مه‌یدانه‌وه. ئه‌مه له ئاستێکی به‌رزدا هه‌م زامنی سه‌رکه‌وتن و هه‌م زامنی رادیکاڵبونه‌وه‌و قوڵبونه‌وه‌ی ناوه‌ڕۆکی شۆڕشگێڕانی بزووتنه‌وه‌که‌یه. ئێستا کاتی ئه‌وه‌یه لە کارگەو گەرەک و فەرمانگەو زانکۆکان و شوێنەکانى تر، جەماوەر لە دەورى یەکتر کۆبنەوە، کۆبونەوەى گشتى بکەن، خواست و گرفتەکانى خۆیان لەگەڵ یەکتر باس بکەن، رێکخراوى خۆیان دروست بکەن. ئێستا کاتى ئەوەیە شوراى گەرەک و کارگەو زانکۆ، رێکخراوە جۆراوجۆرەکانى ترى وەکو سەندیکاو رێکخراوى لاوان و ژنان، دەست بەسەرهەڵدان و نەشونما بکەن، بەیاننامەى خواستەکانى خۆیان گەڵاڵە بکەن، رێگاو شێوازى چۆنیەتى چونە پێشى خۆیان دیارى بکەن.\nلە روانگەى منەوە جوڵانەوەیەکى بەم جۆرە بەبێ رێکخراوى بەهێزى جەماوەرى و حیزبى، زۆر ئەستەمە بە دەسکەوتى بەرچاو بگات، مەترسى شکست هەڕەشەى جدى لێدەکات. هەڵتەکانى ئەم هەڕەشەیەو ئەم خاڵە لاوازە بەر لە هەموو کەس ئەرک و مەهامى کۆمۆنیستەکان و کۆمۆنیزمە، بە دیاریکراویش ئەرکى حیزبى کۆمۆنیستى کرێکاریە. بە بڕواى من ئێستا ئەم حیزبەو کۆمۆنیزم بە راستى لە بۆتەى ئازمایشدان، ئەگەر نەخشەى بۆ پڕکردنەوەى ئەم کەم و کوڕیانە نەبێت، ئەگەر بە کردەوە و بە خێرایى خەریکى ئەم کارە نەبێت، ئەگەر رۆژانە و لەو رێڕەوەدا بە پێوانەى زۆر مەلموس نەچێتە پێشەوە، بە تایبەتى مەبەستم ئەوەیە لە رووى سازماندانى کرێکاران و جه‌ماوه‌ری زه‌حمه‌تکێش و لاوانی ئازادیخوازو ژنان، لە دەورى حیزب و کۆمیتە حیزبیەکانى کارگەو گەڕەک و زانکۆو جێگاکانى تر، هەروەها رێگا ئاوەڵاکردن و دەستپێشخەرى بۆ بەرپابونى رێکخراوە جەماوەرەیەکان هەر لەو جێگایانە….ماناى وایە ئەم حیزبە گەورەترین فرسەتى مێژووی لە دەست دەدات. مانای وایه لەوەڵامدانەوە بە گەورەترین مەرجى سەرکەوتنى بزووتنەوەکە خۆى لادەدات. وە لە داهاتوشدا کەمترین بوارو فرسەت بۆ دەور پەیداکردنى خۆى دەهێڵێتەوە. ئەم کارانە لە کاتى رۆتیندا رەنگە بکرێت بڵێین کارى چەند ساڵێکە، بەڵام لەم هەرلومەرجەدا مەجالى چەند رۆژ و چەند هەفتە و ئەوپەڕى چەند مانگ لەبەردەستدایە. ئەگەر ئەنجام نەدرێن، هەلومەرجەکەو بزووتنەوەکە بەڕێگایەکى تردا دەڕۆن، نە بۆ کۆمۆنیزم دەسکەوتى ئەوتۆیان دەبێت و نە لە ئاستێکى بەرچاودا بە قازانج و بەرژەوەندى خەڵک تەواو دەبێت. ئەمە هۆشداریەکى زۆر جدیە بۆ ئیمە کۆمۆنیستەکان و حیزبى کۆمۆنیستى کرێکارى.\nمزه‌فه‌ر محه‌مه‌دی: له روانگه‌ی تۆوه ئه‌و روداوانی له عێراق و کوردستانی عێراق به‌ڕکه‌وتون، ڕاپه‌ڕین و شۆڕشێکه یان بزووتنه‌وه‌یه‌کی ناڕه‌زایه‌تیه بۆ کۆمه‌ڵێک خواستی دیاریکراو؟ ئایا تۆ ئێستا خوازیاری ڕاپه‌ڕین و شۆڕشی ده‌ستبه‌جێ و راسته‌وخۆی له کورتترین ماوه‌دا، یان پێت وایه ده‌بێ له ئێستادا کۆمه‌ڵێک خواست به‌ده‌ست بهێنرێت و سه‌رکه‌وتێکی هه‌رچه‌ند بچوک مسۆگه‌ر بکرێت که رێگای ئاڵوگۆڕی بنه‌ڕه‌تی تر هه‌موار ده‌کات؟ به گشتی هێزو توانای ئه‌م بزووتنه‌وه‌یه بۆ به‌ده‌ست هێنانی خواسته‌کانی یان بۆ ئاڵوگۆڕێکی بنه‌ڕه‌تی چۆن ده‌بینی؟ هه‌روه‌ها رێگری و ئاست ته‌نگیه‌کانی بزووتنه‌وه‌که له عێراق و کوردستان چۆن هه‌ڵده‌سه‌نگێنی؟ تۆ سه‌رکه‌وتنی ئێستای بزووتنه‌وه‌که چۆن پێناسه ده‌که‌ی و پرۆسه‌ی به سه‌رکه‌وتنی یه‌کجاری بزووتنه‌وه‌که چۆن ده‌بینیت یان ده‌بێ چۆن بێت؟ ئه‌و خواستانه‌ی که کۆمه‌ک به مسۆگه‌ر کردنی ئه‌و سه‌رکه‌وتنه ده‌که‌ن کامانه‌ن؟\nرێبوار ئه‌حمه‌د: تا ئێستا لێرەو لەوێ هەم دەستەواژەى ڕاپەرین و هەم دەستەواژەى شۆرش لەلایەن ئێمەوە بۆ ئەم بزووتنەوەیە بەکار براوە، چونکە دەکرێت ئەگەر زۆر لەو دەستەواژانە ورد نەبینەوە، هەر جۆرە هاتنەمەیدانێک بە راپەڕینى خەڵک بەیان بکرێت، یان هەر بزووتنەوەیەکى شۆڕشگێڕانە بە شێوەى مەزاجى بە شۆڕش تەعبیرى لێبکرێت. بەڵام ئەگەر بمانەوێ ئەو دەستەواژانە بە وردى بەکار بەرین و پێناسەى بزووتنەوەکەى ئێستاى پێبکەین و بەو جۆرەى تۆ پرسیارت کردوە، وەڵامى ورد بە پرسیارەکەى تۆ بدەمەوە، بەبڕواى من ئەوەى ئێستا بەڕێکەوتوە لە قالب و ئاستى ئێستایدا، ناکرێت بە شۆرش و یان راپەڕین بە ماناى هەستانى خەلک بۆ راماڵین و رووخاندنى دەسەڵات پێناسە بکرێت، بەو مانایەى وەکو میسر یان تونس روخاندنى رژێمى لە دەستورى خۆیدا دانابێت و تواناى ئەوکارەى هەبێت.\nبا بڕێک ئەمە وردتر بکەمەوە، شۆڕش و راپەڕین بە ماناى حەرەکەتێک بۆ روخاندنى رژێم، ئاستێکى بەرز لە هاتنەمەیدانى جەماوەرى دەوێ، رابەرایەتیه‌کى شۆڕشگێڕى دەوێ کە روخاندنى دەسەلاتى نابێتە دەستورى خۆیەوە، رادەیەک لە رێکخراوبونى جەماوەرى دەوێت لە دەورى حیزبى سیاسى پێشڕەو شۆڕشگێڕو رێکخراوەى جەماوەرى، هەڵخڕاندنى جەماوەرى دەوێ لە دەورى خەت و پلاتفۆڕمێکى سیاسى بۆ روخاندنى دەسەڵات، سەرئەنجام ئەوەى دەوێ کە خواستى گۆڕینى دەسەڵات لە ئارەزوەیەکى خەڵکەوە گۆڕابێت بۆ بڕیارى خەڵک و..و..بەبڕواى من ئەم مەرجانە هیچیان لە بزووتنەوەکەى ئێستاى عێراق و کوردستاندا فەراهەم نین. هاتنەمەیدانى خەڵک هێشتا لە چاو پێویستی و ئاستی به‌رپاکردنی شۆڕشێکدا، بەرتەسک و سنوردارە. خەڵک لە دەسەڵات زۆر توڕەیە و گۆڕانى دەسەڵاتى پێ خۆشە بەڵام بڕیارى لەسەر روخاندنی نەداوەو ئەمەى لە دەستورى خۆى دانەناوە، بەڵکو کۆمەڵێک خواستى دیاریکراو جا ئەوەى لیستەکەى درێژە یان کورتە، لە دەستورى خۆیداناوەو دەیەوێ لە رێگاى بەدیهاتنى ئەو خواستانەوە کە رووبە دەسەڵاتى ئێستا بەرزى کردوەتەوە، ئاڵوگۆڕێک لە ژیانى خۆیدا پێکبهێنێت. هەروەها ئەم بزووتنەوەیە تا ئێستا به‌کرده‌وه رابەرایه‌تیه‌کى شۆڕشگێڕی ئه‌وتۆی بۆ دابین نه‌بووه که بیەوێ دەسەڵات بڕوخێنى. بۆ نمونە لە کوردستان سێ رەوتى سیاسى لەم بزووتنەوەیەدا و لە رابەرى کردنیدا بەشدران، بزووتنەوەى گۆڕان کە سەنگى زۆرترى هەیە، ئەو بە هیچ جۆرێک خوازیارى روخاندنى دەسەڵات نیەو روون و راشکاو رایگه‌یاندوه که ئسلاحى دەسەڵاتى دەوێ لە رێگاى هەڵوەشانى کابینەى حکومەتى ئێستاو پەرلەمان و بەرپاکردنى هەڵبژاردنێکى پەرلەمانى ترەوە..هه‌روه‌ها رەوتى ئیسلامى هەیە کە بە هیچ جۆرێک دەم لە رووخاندن و گۆڕینى دەسەڵات ناکوتێ و ئەوان تەنانەت تا ئێستا خوازیارى ئاڵوگۆڕى کەمترن. رەوتى کۆمۆنیستى لەم بزووتنەوەیەدا هەیە کە شۆڕشگێڕەو باس و باوەڕى وایە کە کۆمەڵگا پێویستى بەوەیە ئاڵوگۆڕى بنەڕەتى تیا بکرێت و ئەویش لە رێگاى شۆڕشەوە مسۆگەر دەبێت. بەڵام کۆمۆنیزم لاوازترین رەوتى نێو بزووتنەوەکەیە، سەنگى کۆمۆنیزم لە رابەرى بزووتنەوەکە لاوازە، لە سیاسەت و پلاتفۆڕمى بزووتنەوەکەدا بە دەورى کۆمۆنیزمیشەوە جێگاى شۆڕشى تیا نیە، کۆمۆنیزم لە رووى سازماندانى حیزبى و جەماوەرى خەڵکەوە لاوازە.. بۆیە لانى کەم لە ئێستادا لە هەموو رویەکەوە ئاشکرایه که مەرجەکانى بەرپاکردنى شۆڕش فەراهەم نیە.\nهەر بەپێى ئەو بەڵگانەى لە پێشەوە باسم کرد، من نەک هەر لایەنگرى ئەوە نیم کە راپەڕینى شۆڕشگێرانەى دەست بەجێ و نزیک ماوە بخرێتە دەستورى ئەم بزووتنەوەیەوە، بەڵکو پێم وایە کارێکى لەم بابەتە هەڵەیەکى مێژووى گەورەیە. ناکرێ و نابێ یاری به شۆڕش و ڕاپه‌ڕین بکرێت. چونکه ئه‌وه یاریکردنێکى زۆر خەتەرناکە بە چارەنوسى بزووتنەوەکە و خەڵکى ئەم کۆمەڵگایانەوە. کارێکى وا زۆرتر لەوەى ئومێدى ئەوەى لێبکرێت کە تەجروبەى میسر و تونس دوپات کاتەوە، مەترسى ئەوەى لێدەکرێت کە تەجروبەى خوێناوى و کارەساتبارى لیبیاى لێبکەوێتەوە. دواتریش لە جیاتى ئەوەى خەڵکى کۆمەڵگا شانازى بە دەورو تواناو ئیرادەى شۆڕشگێڕانەى خۆیانەوە بکەن و ئیراده‌یان به‌هێزتربێت، دور نیە بکەونە جێگاو رێگایەکەوە کە پلاکارت بدەنە دەست منداڵەکانیانەوە بۆ ئەوەى لە مەوقعى زەلیلیەوە داوا لە جەنابى سەرکوزى و خانمى کلنتۆن بکەن بۆ ئەوەى فریایان بکەوێت. دەبێ ئەو راستیە زۆر لامان بەرجەستە بێت کە راپەڕینى پێش وەخت و ناوەخت زۆر ترسى ئەوەى هەیە کوردستان بەرەو رووى هەلومەرجێکى وەکو لیبیا بەرێت. بە تایبەتى کە هەمان ئەو کردارەى ئێستا قەزافى خەریکە دەیکات، بە هەمان رادەو شێوە لە بارزانى و تاڵەبانى و مالکى و سەدرو حەکیم و عەلاوى …و حیزبەکانیان چاوەڕوان دەکرێت. ئەم کۆمەڵگایە بە عیراق و کوردستانەوە دەسەڵات تیایدا میلیشیاییە، تائیفى و عەشیرەتیە، دەسەڵاتداران ئەوەیان لێ پێشبینى دەکرێت کە لە شەڕى کۆتاییدا هەتا ئاخرین قەترەى خوێنى خەڵک لە پێناو مانەوەى دەسەڵاتى خۆیاندا بڕێژن. من بە پێچەوانە پێم وایە رەوتێکى درێژتر و لەسەرخۆتر بە قازانجى رەوتى شۆڕشە، هەنگاوى لەسەر خۆ و مەحکەم کارسازترە. لە روسیا شۆڕش لە شوبات دەستى پێکرد کە بەلشەفیەکان ئەقلیەت بوون تا ئۆکتۆبەرى خایاند تا بەلشەفیەکان ئه‌وه‌نده بەهێزبوون که بتوانن بڕیاری شۆڕش بده‌ن و رابه‌رایه‌تیه‌که‌شی به‌ده‌سته‌وه بگرن. ئێمەش ئەگەر لەوەدا شانسمان هەبێت کە بە ڕێرەوى بەلشەفیەکاندا بڕۆینە پێش و تا شوبات و مارسی داهاتوش پێگەى مانگى ئۆکتۆبەرى بەلشەفیەکان پەیدا بکەین، بە بڕواى من رەوتێکى زۆر سەرکەوتوومان بڕیوە بە قازانجى سازدانى شۆرش و گۆرینى سیستەمى سیاسى. دەبێ ئەوە زۆر رۆشن بێت کە ئه‌رکی کۆمۆنیزمه ببێته زامنى ئەوە کە کۆمەڵگاى عێراق و کوردستان و بزووتنەوە شۆڕشگێڕانەکانى ئێستا بە بارێکى دروستدا بڕواتە پێش و دورکەوێتەوە لە مەترسى بە لیبیا بوون، کە هەتا کاریگەرى خراپى بۆسەر ناوچەکەو دنیاش دەبێت.\nمن چەند جاری کەش نوسیومە، بە تایبەت لە ووتارى “یەک راپەرین و سێ تاکتیکدا” ڕێڕەوى سەرکەوتن و پێشڕەوى ئەم بزووتنەوەیە، بریتیە لەوەى بە بارێکدا بڕوات کە فەزاى سیاسى کۆمەڵگا قوڵ کاتەوە، ئاستى هۆشیارى خەڵک بچێتە سەر تا توانای ئه‌وه په‌یداکه‌ن بتوانن له نێوان به‌دیله سیاسیه‌کانی سه‌ر ساحه‌که‌دا هوشیارانە هەڵبژاردنى سیاسى خۆیان بکەن، ریزى جەماوەر رێکخراو بێت، لە هەنگاوى یەکەمدا کۆمەڵێک دەسکەوتى دیاریکراو بۆ خەڵک مسۆگەر بێت کە هەم باوەڕ بە خۆبونى خەڵک بەهێز بێت و هەم فەزا بەڕوى پێشڕەوى زیاترى بزووتنەوەکە ئاوەڵاتر بکات و دەست و باڵى سەرکوتى دەسەڵاتیش ببەستێت. لەم بارەیەوە من تەنانەت ئەوە بە خاڵێکى لاوازو نادروست دەزانم کە بزووتنەوەکەو رەوتى خۆپێشاندانەکان بە بارى ئەوەدا ببرێت کە دەست پێشخەرى بکەن لە توندو تیژى تەنانەت ئەگەر بەرد هاویشتن بێت بۆ مەقەرێکى حیزبێک. چونکە بەهانەى سەرکوتى پێشوەخت دەدات دەست دەسەڵاتەوە. لە ئێستادا ئەگەر ئەم بزووتنەوەیە بتوانێ لە چەند بواردا خواستەکانى خۆى بەسەر دەسەڵاتدا بسەپێنێ، یەک هەنگاوى گەورە دەڕواتە پێشەوەو دەرگا بەڕوى هەنگاوەکانى داهالاتوشدا ئاوەڵا دەکات. بۆ نمونە سەپاندنى ئازادى سیاسى: بە ماناى ئازادى بێقەیدو شەرتى هەڵسوڕانى سیاسى و جەماوەرى، حیزب و رێکخراو دروستکردن و رەخنە گرتن و رادەربڕین و ناڕەزایتى بەڕێخستن، لەم بارەیەوە زۆر پێویستە بە تایبەتى یاساى پەرلەمان بۆ خۆپیشاندان و یاساکانى حیزب و کۆمەڵەکان هەڵوەشێنەوەو ئازادى بێ ئەملاو ئەولاى سیاسى رابگەیەنرێت. هەروەها بەر بە گەندەلى و راورووت بگیرێ: بۆ نمونە هەم سەروەتى بەرپرسانى حیزبىو دەسەڵات ئاشکرا بکرێت و هەم سەرچاوەکەى کە لە کوێیان هێناوە بە ئاشکرا بخرێتە بەردەستى خەڵک، پاشان بە پێى ستانداردێکی مۆدێڕنى جیهانی سنورێک بۆ مانگانەى له راده‌به‌ده‌ری بەرپرسان دیارى بکرێت، کە لانى زۆر زیاتر نەبێت لە دوو ئەوەندەى مانگانەى کرێکار یان کارمەندێکى مام ناوەندى….هەروەها هەموو ئەو تاوانبارانەى راستەوخۆ یان ناراستەوخۆ دەستیان هەبوە لە تەقەکردن و کوشتن و بریندار کردنى خەڵک و پەلاماردانى کەناڵەکانى راگەیاندن، بناسێنرێن و بدرێنە دادگاو سزاى خۆیان وەرگرن…خزمەتگوزاریە سەرەتایەکانى وەکو ئاوو کارەبا و رێگاو بان و دکتۆرو دەرمان بۆ خەڵک بە شێوەیەکى تەسەل دابین بکرێت..بیمەى بێکارى یان کارى گونجاو و بە مانگانەیەکى هاوتاى گرانى بازاڕ….ئەم خواستانە یان تەنانەت چەند خواستێکان ئەگەر لە هەنگاوى یەکەمدا بەسەر دەسەڵاتدا بسەپێنرێن، هەم لە تواناى بزووتنەوەکەدایەو لەگەڵ هاوسەنگى هێزدا دەگونجێ هەم هەنگاوەکانى داهاتومان بۆ گۆڕنکاری بنه‌ڕه‌تی ئاسانتر دەکات.\nمزه‌فه‌ر محه‌مه‌دی: له کوردستانی عێراق خه‌ڵک ده‌ستیان به‌ڕووی ئه‌حزابی بۆرژوا ناسۆنالیستی کورده‌وه ناوه‌و داویانه به‌ژێر مه‌شروعیه‌تی ده‌سه‌لاتیاندا. ئایا ئه‌مه با مانای بێ ئیعتبار بوون و داشکان یان ئاوابونی بزووتنه‌وه‌ی کوردایه‌تی و حیزبه‌کانی نوێنه‌رێتی له هه‌موو ناوچه‌که‌دا؟ کاردانه‌وه‌ی حیزبه راستڕه‌و و ناسۆنالیسته‌کان له کوردستانی ئێران به‌رامبه‌ر به‌م ئاڵوگۆڕانه له کوردستانی عێراق چۆنه؟ ئه‌ی “چه‌په‌کان” چی ده‌ڵێن؟ هه‌روه‌ها راده‌ی هاوپشتی خه‌باتگێڕانه‌ی خه‌ڵکی کوردستانی ئێران له خه‌ڵکی کوردستانی عێراق تاوه‌کو ئێستا، چ له‌لایه‌ن حیزب و لایه‌نه‌کانه‌وه، چ له‌لایه‌ن کرێکاران و خه‌ڵکه‌وه چۆنه؟ چاوه‌ڕوانی تۆ چیه؟ ئایا له حیزبی برا، حیزبی کۆمۆنیستی کرێکاری ئێران-حیکمه‌تیست و کۆمیته‌ی کوردستانه‌که‌ی بۆ به‌کرده‌وه ده‌رهێنانی ئه‌و هاوپشتیه رازیت؟ \nرێبوار ئه‌حمه‌د: ئەحزابى بزووتنەوەى کوردایەتى لە ناوچەکەدا لەم 20 ساڵەدا کە کوردایەتى لە کوردستانى عێراق بە دەسەڵات و بە رەونەق گەیشتبوو، ئەوان هەمیشە خۆیان بە هاوبزوتنەوە، هاو نەتەوە، براو دەستە خوشک، هاوچارەنوس. زانیوەو…چەندین دەستەواژەى ترى لەم بابەتە ببوو بە وێردى سەرزمانیان، لە هەموو سەرکەوتن و دەسکەوتەکانیاندا بە پشتیوانى مڵهوڕى ئەمریکاو دەست تێکەڵ کردن لەگەڵ کۆنەپەرسترین بزووتنەوەو ئەحزاب و دەوڵەتانى ناوچەکەدا، پەیامى پیرۆزبایى و پشتیوانیان بۆ لێداون و لە شایى و لۆغانەکانیاندا بە گەرمى بەشداربوون. لە پشتى دەسەڵاتى میلیشیایى و گەندەڵ و ستەمکاریان راوەستان. ته‌نانه‌ت وه‌کو ته‌جربه‌یه‌کی ده‌سه‌ڵاتی کوردی شانازییان پێوه کردوه. بەڵام برایەتى و دۆستایەتى و هاوچارەنوسى و دەستە خوشکى…دوو لایەنەیە، خۆ ناکرێ لە خۆشى و سەرکەوتن شەریک و لە ناخۆشى و داشکان شەریک نەبن. خودى خەڵک ئەو جۆرە بێ ئینسافیەیان لێ قبوڵ ناکات و بواری ئه‌وه‌یان پینادات مانۆڕی وا بکه‌ن. بێگومان لە دەستدانى پێگە و ئیعتبارو رەونەقى ناسیونالیزمى کوردو کوردایەتى لە کوردستانى عێراق، هەمان کاریگەرى و ئەنجامى دەبێت بۆ بزووتنەوەو سونەتى کوردایەتى لە هەموو ناوچەکەدا. جا رەنگە ئاستەکانى هەمان ئاست نەبێت، تەبعەن بۆ خەڵکێک کە 20 ساڵە راستەوخۆ لەژێردەستى ستەمکارى ناسیونالیزمى کورددا بێدەرەتانى دەکێشن، جیاوازى هەیە لەگەڵ خەڵکێک کە لە دورترەوە چاو لەم تەجروبەیە دەکەن، ناڵێم بە هەمان ئاست بەڵام بێشک کاریگەریه‌کى گەورەى دەبێت.\nلام وایە بەڵگەکانى ئەمە هه‌ر له ئێستاوه زۆر ئاشکرایە. ئەمە لە هەمان کاتدا وەڵامە به بەشێکى ترى پرسیارەکەتان، هەڵوێستى حیزب و لایەنە ناسیونالیستیەکانى ناو بزووتنەوەى کوردایەتى لە ئێران و ناوچەکە، بەرامبەر ئەم بزووتنەوە جەماوەریە زۆر ئاشکرا، نیگەرانى و دڵەراوکێى خۆیانى پێوەدیارە لەوەى کە شکستى ناسیونالیزمى کورد لە کوردستانى عێراق، لە هەمان کاتدا شکستیکە بۆ ئەوانیش. بۆیە زوو هاتنە دەست و بەیانى پشتیوانیان لە دەسەڵاتى گەندەڵى یەکێتى و پارتى راگەیاندو لە سەنگەرى دژى بزووتنەوەى شۆڕشگێڕانەى خەڵکەوە راوەستان. من کاتێک پەیامى ئەوانم بینى رێک هەڵوێستەکەى قەزافیم بەرامبەر شۆڕشى تونس هاتە بەرچاو. قەزافى دەیزانى شۆڕشى تونس هاندەرێکى زۆرى خەڵکى لیبیا دەبێت بۆ راپەرین دژى خۆى، بۆیە هەر زوو کەوتە دڵەراوکێ و سەرکۆنەکردنى خەڵکى تونس کە بۆ “بن عەلی”یان ناوێ و بۆ رادەپەڕن و کوا سەرکردەى لەوە باشتریان دەست دەکەوێت و لە جیاتى لابردنى دەبوو بڵێن بە درێژایى تەمەن سەرکردەیان بێت. هەموو کەس دەیزانى ئەم قسانەى قەزافى کە گوایە بە خەڵکى تونسى دەڵێت، بۆ ئەوەیە کە خەڵکى لیبیا گوێیان لێبێت و بەو جۆرەى ئەو باسى دەکات لەگەل خۆى رەفتار بکەن. ئێستا لایەنە ناسیونالیستە کوردەکانى ناوچەکە هەمان رەفتار دەکەن لە هەڵوێست بەرامبەر دەسەڵات و بزووتنەوەى شۆڕشگێڕانەى خەڵک. بونەتە وینەیەک لە قەزافى کوردى. بێگومان خەڵکى کوردستانى عێراق و کوردستانى ئێران و جێگاکانى تریش، ئەم هە\nEntry filed under: رێبوار ئه‌حمه‌د.\nتا ئێستا سه‌رۆکایه‌تیی هه‌رێم،وه‌ڵامی نامه‌ی که‌مپینی(تۆم به سه‌رۆک قبوڵ نییه)ی نه‌داوه‌ته‌وه\tتەقینەوە له سکرتاریای حدکا چەندین کوژراو و برینداری لێ که وته وه


هێزه‌کانى ویفاقی نیشتمانیی له لیبیا بنکه‌ی ئاسمانی واتییه‌یان له حه‌فته‌ر وه‌رگرتەوە - SAHAR KURDISH (Sorani)\nهێزه‌کانى ویفاقی نیشتمانیی له لیبیا بنکه‌ی ئاسمانی واتییه‌یان له حه‌فته‌ر وه‌رگرتەوە\nMay 18, 2020 22:02 Asia/Tehran\nفه‌رمانده‌ی باڵای سوپای لیبیا، فائز سیراج رایگه‌یاند: که بنکه‌ی ئاسمانیی واتییه لە باشووری رۆژئاوای ئه‌و وڵاته له‌لایه‌ن هێزه‌کانیانه‌وه کۆنترۆڵکراوه‌ته‌وه و جه‌خت ده‌کاته‌وه له‌سه‌ر ئه‌وه‌ی که به کۆنترۆڵکردنه‌وه‌ی بنکه‌که له سه‌رکه‌وتنێکی گه‌وره نزیکبوونه‌ته‌وه.\nفائز سیراج رایگه‌یه‌ندراوێکی بڵاوکرده‌وه که تیایدا هاتووه: به شانازییه‌وه کۆنترۆڵکردنه‌وه‌ی بنکه‌ی ئاسمانی واتییه له‌ژێر ده‌ستی چەکدارانی حەفتەر راده‌گه‌یه‌نیین.\nگوتیشی: کۆنترۆڵکردنه‌وه‌ی بنکه‌ی واتییه، مانای کۆتایی هێنان به شه‌ڕ نییه، به‌ڵکو له سه‌رکه‌وتنێکی گه‌وره، هه‌روه‌ها له کۆنترۆڵکردنه‌وه‌ی ناوچه‌کانی دیکه و کۆتایی هێنان به پرۆژه‌ی خۆسه‌پاندن و سته‌مکاری نزیکبووینه‌ته‌وه.\nپێشتر ناوه‌ندی راگه‌یاندنی ئۆپه‌ڕاسیۆنی "گڕکانی توڕه‌یی" سه‌ربه سوپای لیبیا کۆنترۆڵکردنه‌وه‌ی بنکه‌ی ئاسمانیی واتییه‌ی راگه‌یاندبوو.\nدوای ئه‌وه‌ی خه‌لیفه حه‌فته‌ر له نیسانی ٢٠١٩دا فه‌رمانی هێرشکردنه سه‌ر ته‌رابلوسی به بە چەکدارانیدا، فڕۆکه‌کانی سه‌ربه حه‌فته‌ر بۆ بۆردومانکردنی ده‌ورووبه‌ری ته‌رابلوس، به‌شێوه‌یه‌کی چڕ بنکه‌ی ئاسمانیی واتییه‌یان به‌کارهێنا.\nله ماوه‌ی رابردوودا، به‌رپرسانی حکوومه‌تی ته‌بایی نیشتمانی لیبیا رایانگه‌یاندبوو که بنکه‌ی ئاسمانیی واتییه، مه‌ترسیدارترین بنکه‌ی ئاسمانییه که چەکدارانی خه‌لیفه حه‌فته‌ر له رۆژئاوای ته‌رابلوس له هێرشه‌کانیان بۆسه‌ر پایته‌خت به‌کاری ده‌هێنن.


:: KDPMR :: - دوای حەفتا ساڵ لە تەمەنی پارتی، كەی پیرۆزبایی سەربەخۆییمان لێدەكرێ؟\nپارتە تێكۆشەر و مێژوویی و نەتەوەیی و جەماوەرییەكەی كوردستان، پارتییەك گەلی یەكدەست و یەكگرتوو، پارتی دیموكراتی كوردستان، وا حەفتا ساڵی تەمەنی تێپەڕاند و پێ دەنێتە دەیەی هەشتەمەوە.\nپارتیی پێشكەوتن و خاوەن تەجروبەی رابوونی میللی، سەرباری ئەو هەموو كەند و كۆسپ و ئەو هەموو پیلانانەی لە دژی جەماوەرەكەی و سەركردایەتییە سیاسییەكەی و رەمزە نەمرەكەی بارزانی نەمر و رۆڵەكانی و بنەماڵەكەی و عەشرەتەكەی خرانەگەڕ، لەسەر پێی خۆی ماوە.\nپارتی ئەو حزبەیە كە لەیەكەمین رۆژەوە مەشخەڵی ئازادی و رزگاری نیشتمانیی و سەربەخۆیی نەتەوەی كوردی هەڵگیرساند. ئەو نەتەوەیەی داگیركار و دابەشكارانی خاكەكەی نكۆڵییان لە وجود و مافەكانی كرد و ویستیان لە جیاتی ئەو مێژووو بە ئارەزووی خۆیان بنووسنەوە و لەژێر هەڕەشەی مەرگدا رەوایی بەو سیاسەتە ناڕەوایەی خۆیان بدەن. ئەو مەرگەی پارتیمان لە رابردوو و لە ئێستادا و تا ئەبەد بەرەورووی دەبێتەوە.\nپارتیمان قەوارەیەكی زیندووە و تا خوێنی نوێ هەبێ دەمێنێ و رێباز و ئاراستە و ئامانجەكەشی سەربەخۆیی گەل و دیاریكردنی سنووری دەوڵەتی سەربەخۆی كوردستانە كە ناوی دەچێتەپاڵ ناوی وڵاتانی سەربەخۆی خێزانی نێودەوڵەتی.\nپارتیمان بە شاهیدی مێژووو یەك لە دێرینترین ئەو حزبانەیە كە لە عێراقدا دژی سیستمە تۆتالیتار و سەركوتكارەكان وەستایەوە و رۆڵێكی سەرەكی هەبوو لەگۆڕینیان و، دواجاریش لە راماڵینی لە ساڵی 2003 دا و زەمینەخۆشكردن بۆ هاتنەئارای دیموكراسی و سیستمێكی كۆمەڵایەتی نوێ لە عێراقێكی تازەدا. مێژووو شاهیدی ئەوەشە كەپارتی بۆ هەر چوار پارچەی كوردستان و بۆ كوردستانی مەزنو نەتەوەی كورد خەباتی كرد، ئەو نەتەوەیەی دوژمنان بێ وێژدانانە و بێ مروەتانە ویستییان لەناوی ببەن.\nمێژووو شاهیدی ئەو راستییەشە كە فكر و ئایدیۆلۆجیای پارتیمان زەمینەی بۆ فرەیی سیاسی و حزبی لە هەر چوارپارچەی كوردستان خۆش كرد. ئەوانەی بە ویژدانەوە مێژوووی عەرەب دەنووسنەوە ئەو راستییەش تۆمار دەكەن كەپارتیمان پشتیوان بوو بۆ خەباتی گەلانی عەرەب و، ئەو دۆزانەی كە خودی دەسەڵاتدارانی عەرەب بە نرخێكی هەرزان فرۆشتییان و پشتییان تێكرد و تەنانەت لەپشتی دروشمە درۆزنەكانیانەوە پیلانیان لێگێڕا. روانگای پارتیمان جێی تەقدیر و رێزی هەر عەرەب و تورك و ئێرانییەكە كە لە مانای ئەو راستییە تێبگات كە ( ئایین بۆیەزدانی مەزن و نیشتمان بۆ هەمووانە و نەتەوایەتیش چارەنووسە نەك دەمارگیری).\nپارتیمان، نەخشە رێگایەكی بۆ نەسلی نوێ نەخشاندووە كە هەرگیز گومڕانەبن و، ئەو دەمەی ئاڵای دەوڵەتەكەیان بەرزكرایەوە، هاوژیانی بكەنەپەیڕە و و دوور بن لە هەر جۆرە زەبر و زۆر و هەژموونخوازی و خۆسەپاندنێك. هەرگیز ئەزموونی گێلانەی ئەو خەڵكانە دووبارە نەكەنەوە كە خوای گەورە و مێژووو نیعمەتی سەربەخۆیی پێ بەخشین و بەڵام كوفریان بەو نیعمەتە كرد.\nپارتە تێكۆشەرەكەی بارزانی، پارتی قوتابی و ئافرەت و پێشمەرگە، پارتی لێبووردن و لێبووردەیی ئایینی و خاوەن ئەزموونی یەكەم پەرلەمان و یەكەم حكوومەت، ئەو پارتەی دوای دەیان ساڵ تێكۆشان، توانی كوردستانی وێرانە دوبارە ئاوەدانكاتەوە، ئێستا كە حەفتا ساڵ تێدەپەڕێنێ، چاوی لەو رۆژ و مانگ و ساڵەیە كە دەبێتە رۆژی نیشتمانی و نەتەوەیی سەربەخۆیی كوردستان.\nئەو رۆژەی لە پایتەختەكەمان پیرۆزباییمان لێ دەكرێ. لە باڵیۆزخانەكانمان لە هەموو ئەو وڵاتانە پیرۆزباییمان لێ دەكرێ كە پێشوازی لە لەدایكبوونی دەوڵەتێكی درەنگ وەختی گەلێكی شایستە دەكەن. دەوڵەتی سەربەخۆی گەلێكی دێرینی خاوەن مێژوووی شۆڕشگێڕی شەهید بەخش. گەلێك كە زۆریان هەوڵ دا مافی لێ زەوت بكەن و، بەڵام هەرگیزا و هەرگیز قبووڵی نەكرد و نەبەزی و تەسلیم نەبوو.\n* سکرتێری مەکتەبی سیاسی پارتی


هادی عەلی: یەكێتی و پارتی پێیان وتین دەیانەوێت پێش كۆتایی ئەمساڵ ریفراندۆم ئەنجام بدرێت\nهیوا فەقێیانی 04/04/2017 - 23:07 دیدارو چاوپێكەوتن\nبەرپرسی ئەنجوومەنی سیاسی و جەماوەری یەكگرتووی ئیسلامی كوردستان باس لە ناوەڕۆكی كۆبوونەوەكەیان لەگەڵ وەفدی هاوبەشی یەكێتی و پارتی دەكات و دەڵێت، یەكێتی و پارتی پێیان وتوون : دەیانەوێت پێش كۆتایی ئەمساڵ ریفراندۆم ئەنجام بدرێت.\nئەو وتانەی (د. هادی عەلی) لەمیانەی چاوپێكەوتنێكیدا هاتووە لەگەڵ خەندان، كە لەرێگەی تەلەفۆنەوە لەگەڵیدا ئەنجامدراوەو تێیدا بۆچوونی حزبەكەی لەبارەی پرسی ریفراندۆمەوە روندەكاتەوە.\nناوەڕۆكی دیدارەكە :\nلەكۆبوونەوەكەتاندا لەگەڵ وەفدی هاوبەشی یەكێتی و پارتی بۆتان دەركەوت كە پرسەكە تەنها ریفراندۆمە یان دەیانەوێت كێشە ناوخۆییەكانیش چارەسەر بكرێن ؟\n(د. هادی عەلی) ئەوان هەر باسی ریفراندۆمیان دەكردو دەیانوت كە دەرفەتەكە گونجاوە پێویست بەوەناكات بەدیار شتی دیكەوە بوەستین، بەو ئاڕاستەیە قسەیان دەكردو قسەكانیان لەو چوارچێوەیەدا بوو.\nئەی چۆن باسی كێشە ناوخۆییەكانی هەرێم كرا ؟\n(د. هادی عەلی) ئێمە باسی كێشە ناوخۆییەكانمان كرد، وتمان كە ریفراندۆم پێویستی بە تەوافوقێكی نیشتیمانی و یەكڕیزی و كۆدەنگی هەیە، پێویستی بەوە هەیە ئەم قەیرانە سیاسییە چارەسەر بكرێت و پەرلەمان كارابكرێتەوە، ئەوانەمان هەموو باسكرد كە ئێمە بەزەرووری دەزانین هەنگاوی جدی بۆ بهاوێژرێت، لەهەمانكاتدا كە كار بۆ ریفراندۆم بكرێت، دەبێت هاوتەریب بەهەردوو ئاڕاستەكە كاری جددی بكرێت.\nسەرنجی ئەوان لەسەر ئەو قسانەی ئێوە چی بوو ؟\n(د. هادی عەلی) ئەوان پێیان وابوو ئەو پرسە بەجۆرێك گەیشتووە بە بنبەست، ناكرێت بەدیار ئەوەوە رابوەستین، دەبێت كار بۆ پرسی ریفراندۆم و ئەو مەسەلانەی پەیوەندیان بە ئایندەی هەرێمەكەیانەوە هەیە بكرێت كە كۆدەنگی لەسەرە، بەڵكو لەو رێگەیەشەوە كەش و هەوایەك بڕەخسێت كە بتوانین كێشە ناوخۆییەكانیش چارەسەر بكەین، ئەوان بەو ئاڕاستەیە قسەیان كردو قەناعەتیان بەو ئاڕاستەیە بوو.\nقەناعەتتان وایە پرسی ریفراندۆم ئەو كەشوهەوایە بڕەخسێنێت بۆ چارەسەركردنی كێشە ناوخۆییەكانی هەرێم ؟\n(د. هادی عەلی) ئێمە ئومێدی ئەوە دەكەین، وەكو چۆن مەسەلەی ئاڵای كوردستان لەكەركوك هەڵكراو دواتر ناڕەزایی لەبەغدا لێكەوتەوە، فراكسیۆنە كوردییەكان لەگەڵ هەموو جیاوازییەكانیان هاودەنگ و هاوهەڵوێست بوون، بەڵكو لەو رێگەیەوە دەروازەیەك بكرێتەوە، وەك ئەوەی دەوترێت چۆن لەدەرگاوە نەمانتوانی چارەسەری كێشەكە بكەین، بەڵكو لەپەنجەرەوە بێینە ناو دۆخەكەو كێشەكە چارەسەر بكەین، ئومێدێك هەیە لەو بارەیەوە.\nوەك ئەوەی ئێوە گوێبیستی بوون كەی دەویسترێت ریفراندۆم ئەنجام بدرێت ؟\n(د. هادی عەلی) ئەوان بەجددی تەئكیدیان لەوەكرد كە لەمساڵی (2017) پێش كۆتایی ئەمساڵ ریفراندۆم ئەنجام بدرێت.\nبەڵام بەچی میكانیزم و رێوشوێنێك ؟\n(د. هادی عەلی) ئێمە نەچووینە ناو وردەكارییەكانەوە، دەبێت دەستەیەك لە حزب و لایەنە سیاسییەكان پێكبهێنرێت و تاوتوێی ئەو پرسانە بكەن.\nدەوترێت ئێوە لەكۆبوونەوەكەدا داواتان لە پارتی كردووە نەرمی بنوێنێت بۆ چارەسەری كێشە ناوخۆییەكان بەتایبەتی بەرامبەر بزوتنەوەی گۆڕان، وەڵامی پارتی چی بوو ؟\n(د. هادی عەلی) ئێمە باسی ئەوەمانكرد كە پێویستە هەموو لایەنەكان نەرمی بۆ یەكتری بنوێنن، وتمان كە بەهەند وەرگرتنی راو بۆچوونی بزوتنەوەی گۆڕان گرنگە. ئەوانیش وتیان : ئەوەی بكرێت دەیكەین، بەڵام ئەوەی ماوەتەوە ئەوەیە هەڵوێستی ئەوان چییە.\nقسەی پارتی و یەكێتی لەكۆبوونەوەكەیان لەگەڵ ئێوە یەك قسە بوو، بەتایبەت لەسەر كێشە ناوخۆییەكانی هەرێم كە بەرپرسەكانیان دوێنێ دوای كۆبوونەوەكان هەندێ قسەی جیاوازیان كرد لەو بارەیەوە ؟\n(د. هادی عەلی) لەكۆبوونەوەكەدا قسەكانیان نزیك بوو لەیەكەوە، لە هێڵە سەرەكییەكاندا وەك یەك وابوو دیاربوو بڕیاریان وەرگرتبوو.\nئامادەن بەتەواوی پشتیوانی لە پرۆسەی ریفراندۆم بكەن، وەك ئەوەی پارتی و یەكێتی ئێستا كاری بۆ دەكەن ؟\n(د. هادی عەلی) ئێمە دوێنێ قسەی كۆتاییمان نەكردووەو وتومانە تاوتوێی ئەو پرسە دەكەین لەسەركردایەتی بزانین ئاڕاستەی دانووستانەكان و كۆبوونەوەكان بەرەو كوێ دەڕوات، ئەوكاتە قسەی كۆتایی دەكەین.\nهیچ كاتێك دانراوە بۆ پێكهێنانی دەستەی هاوبەشی لایەنەكان لەبارەی ریفراندۆمەوە ؟\n(د. هادی عەلی) نەخێر لەكۆبوونەوەكەدا هیچ باسی دیاریكردنی كات و وادەی پێكهێنانی ئەو دەستەیە نەكرا.


سوپای ئەمریكا كوژرانی دوو سەربازی لە عیراق ڕاگەیاند – تۆڕی میدیایی خەڵک\n2020/03/09 - 5:09 PM\nسوپای ئەمریكا كوژرانی دوو سەربازی وڵاتەكەی لە ئۆپەراسیۆنێكی هاوبەش لەگەڵ هێزە عیراقییەكان لە دژی داعش ڕاگەیاند.\nئەمڕۆ دوو شەممە، كەناڵی (الجزیرە) لە زاری فەرماندەی ناوەندی سوپای ئەمریكاوە بڵاویكردەوە، “دوێنێ دوو سەربازی ئەمریكایی بە گوللەی هێزەكانی دووژمن لە عیراق كوژران”.\nسوپای ئەمریكا دەڵێت: “ئەو دوو سەربازە لەكاتی ئۆپەراسیۆنێكی هاوبەش لەگەڵ هێزە عیراقییەكان بۆ لەناوبردنی تیرۆریستانی ڕێكخراوی داعش كوژران”.\nپێشتر حەمەسوور دووشیوانی، بەرپرسی مەڵبەندی كەركوكی یەكێتیی نیشتمانیی كوردستان لە چاوپێكەوتنێكیدا لەگەڵ (دەنگی ئەمەریكا)،لەبارەی ڕووداوەكەوە ڕایگەیاندبوو، لەچیای قەرەچوغ شەڕ لە نێوان هێزێكی هاوپەیمانان و چەكدارانی داعش ڕوویداو، هێزێكی دژەتیرۆریش بۆ هاوكاریكردنی ئەو هێزەی هاوپەیمانان جوڵەی پێكرا، لەو شەڕەشدا دوو سەربازی هاوپەیمانان دیارنەماون و ناشزانرێت بەدیلی كەوتوونەتە دەستی داعش، یاخود برینداربوون، یان ڕێگەیان ونكردووە.\nبە وتەی دووشیوانی، “زانیاری هەواڵگیری نادروست درابوو بە هاوپەیمانان، گوایە 20 بۆ 25 چەكداری داعش لە چیای قەرەچوغن، بەڵام چەكدارەكانی داعش ژمارەیان نزیكەی 200 كەس بووە، بۆیە لەكاتی ئۆپەراسیۆنێكدا شەڕ دروست بووە و هێزی زیاتر بۆ هاوكاری ئەو هێزە جوڵێنرا”.\nپسپۆڕێك: بەهۆی كۆرۆناوە 60 ملیۆن كەس گیان لەدەست دەدەن


٩٩ مۆمی خامۆش .. برایم فەڕشی – Dengekan\nbyDenegkan\tNovember 28, 2020\tGeneral\nخۆی١ دەبێژێ، ” خەڵکی بۆکانم، کوردی خوێن پاکم”! بە گوێرەی گوتنی بنەماڵەکەی و پێناسەی ژمارە ٧٣٥ ی ئیدارەی “سەبت و ئەحواڵ”ی بۆکان لە ٢٩/١١/١٩٢١ لە گەڕەکی سەر قەڵا لە شاری بۆکان لە دایک بووە. پەنجا و یەک ساڵ ژیا، چل ساڵ گرێدراوی مۆسیقا، وێژە و زمانی خۆماڵی کوردی بوو. جگە لە زمانی کوردی، ئاشنا بە زمانی فارسی، ئازەری و هێندێک عەرەبی بوو.\nPrevious ناوی كتێب: زمانەوانی دەروونی و شیکردنەوەی ڕۆمانی .. غازی حەسەن\nNext ئەو گوندەی پ ک ک ئازادی کردووە! .. ڕێبوار ڕەشید


پارتی و یەکێتی دووڕووی یەک دراو و دوو سیاسەتی پێچەوانە\nگومان لەوەدا نیە پارتی و یەکێتی دەسەڵاتداری سەرەکی ئەم هەرێمەن و هیچ شتێک بەبی ڕەزامەندی ئەم دوو هێز نەڕوودەدات و نەتێپەڕ دەبێت، بەتایبەت لایەنە ئابورییەکەی ژێر دەسەڵاتی هەردوولا. ئەگەر هەموو حزبەکانی تر بێبەری بکرێن لەو نەهامەتییەی بەسەر ئەم هەرێمە هاتوون. ئەوا بۆ پارتی و یەکێتی شتێکی مەحاڵە بێبەری بکرێن. ئۆباڵی زۆرینەی هەرزۆری نەهامەتییەکانیش خودی ئەم دوو هێزە.\nپارتی و یەکێتی بەندازەیەک تێکەڵ بوون لەبەڕێوەبردنی لایەنی بازرگانی و داراییەکەی هەرێم، زۆر ئاستەمە بەرژەوەندییەکانیان جیابکرێنەوە. هەندێکجار هاوشێوەی تۆڕێکی جاڵجاڵۆکەن وەها تێکئاڵاون. بەرژەوەندییە ئابورییەکانی هەردوو حزب هێندە گەورە و لەپێشن بەئاسانی ناکۆکییە سیاسییەکان وەلا دەنێنن و دەبنەوە دۆستە ستراتیژییەکەی جاران.\nبەبوون بەسەرۆک وەزیرانی مەسروربازرانی و هاوسەرۆک بوونی لاهوری شێخ جەنگی، هەرێمی کوردستان لەبری بەرەو مەدەنی کردن، زیاتر لەمەعەسکەرێکی ئەمنی و سەربازی دەچێت. هەریەکەیان بەشێویەکی تر لەحزب و هێز دەڕوانێت. بۆیە دەبینین جیاواز لەڕابردوو، یەکێتی خەریکی بەهێزکردنی پایەکانی حزبە و هەوڵی دانانی کەسانی خاوەن نفوز و نزیک لەبنەماڵەی تاڵەبانی و شێخ جەنگی بەبەرپرسی مەڵبەندەکان، لەهەوڵیش دایە کەسایەتییەکانی ناو حزبەکەی گەورەتر لەپایەکانی پارێزگار و ئیدارە سەربەخۆکان پیشاندەدات. هەروەها لەبری ستافی حکومەت کەسەکانی ناوحزب زیاتر لەڕاگەیاندن دەردەکەون و هاوکاری دەگەیەننە خەڵکی و سێکتەرەکانی حکومەت، وەک ئەوەی حکومەت چاوەڕێی دەستی حزبە و یەکێتیش گەورەتر لە حکومەت دەردەکەوێت. لێدوانی چەند ڕۆژە و دوێنێ هاوسەرۆکانی یەکێتی لەبارەی ڕێگری نەکردن لەخۆپیشاندان و ڕاسپاردنی دەزگا ئەمنییەکان بەبەرکارنەهێنانی توندوتیژیی بەرامبەر بەخۆپێشاندان، ئەو پەیامەی لەتەک خۆیدا هێنا حزب و بەرپرسانی حزب گەورەترن لەپایەکانی حکومەت. لەکاتێکدا دەبوایە پارێزگار یان بەرپرسانی ئەمنی شار ئەو کەیسەیان بەدەستەوەبوایە کەنیە.\nهەرچی لەبارەی مەسرور بەرزانییەوە لەسەرەتایی دەستبەرکاربوونییەوە، لەهەولداییە پێگەی ئەنجومەنی وەزیران و لەناویشیاندا وەزارەتی ناوخۆ بۆ کۆنترۆڵکردنی سەرجەم وەزارەتەکانی دیکەی و بچوکترین بەڕێوەبەرایەتی ئەم هەرێمە بەکاربهێنێت. ئەمەش بۆ جڵەوکردنی حزبییەکانی سەربە حزبەکانی دیکەی ناو حکومەت لەلایەک و کۆنترۆڵکردنی ئەو بەشەی حزبەکەی خۆی لەڕێگەی بڕیارەکانی حکومەتەوە کەوەک چاوی بەرەیەی ئامۆزاکەی سەیریان دەکات.\nبەپوختی لەهەردووباردا هەرێمی کوردستان کەوتووەتە نێوان ململانێی دوو کەسایەتی حزبی و ئەمنی، کەهەریەکیان خەریکی قایمکردنی پێگە و شوێنپێیی خۆیانن چ لەناو حزبەکەیان، چ لەناوحکومەت. ڕنگە براوەش هەر خودی خۆیان بن و دۆڕاوەکەش خەڵکی ئەم هەرێمەن لەنێوان ململانێیەکی بیرتەسکی کورت مەودا، کە زۆرباش لەوە دڵنیان بێیەک نایانکرێت و ناتوانن ئیدارەی بەرژەوەندییەکانیان بدەن.


سه‌رهه‌ڵدان، هه‌ڵكشان و داكشانى داعش- به‌شى شه‌شه‌م و كۆتايى\n17ى كانوونى دووه‌م: هێزه‌كانى ئه‌مريكا، به قسه‌ى وه‌زيرى ده‌ره‌وه، ڕيكس تيله‌رسه‌ن، له سووريا ده‌مێننه‌وه؛ ته‌نانه‌ت پاش ئه‌وه‌یش كه جه‌نگى داعش به‌كۆتا دێ، بۆ به‌ره‌نگاربوونه‌وه‌ى ئێران و به‌شار ئه‌سه‌د. تيله‌رسه‌ن له ئينيستيتۆى هوڤه‌ر گوتى: "داعش پێيه‌كى له‌ناو گۆڕه و، ئه‌مريكا له سووريا بوونى سه‌ربازیى ده‌بێ و ده‌مێنێ تا داعش به‌ته‌واوه‌تى تێك ده‌شكێ؛ پاش ئه‌وه هێشتا دووى ديكه‌یش ده‌مێنن."\n22ى كانوونى دووه‌م: حكوومه‌تى ئه‌مريكا و كارناسه بێگانه‌كان هۆشدارى ده‌ده‌ن كه داعش هێشتا 10000 هه‌وادارى له عێراق و سووريادا هه‌یه.\n23ى كانوونى دووه‌م: هاوپه‌يمانێتیی نێوده‌وڵه‌تى به سه‌رۆكايه‌تيى ئه‌مريكا به فڕۆكه له بنكه و باره‌گاكانى داعش و سه‌نته‌ره‌كانى كۆنترۆڵ ده‌دا و 150 چه‌كدارى ئه‌و گرووپه له سووريا ده‌كوژێ.\n4ى شوبات: به مه‌زه‌نده‌ى داموده‌زگه‌ى هه‌واڵگيرى، هه‌زاران چه‌كدارى داعش و خێزانه‌كانيان ڕا ده‌كه‌ن و خۆ ده‌شارنه‌وه. وه‌زيرى ئاسايشى ناوخۆى ئه‌مريكا، كريستين نيلسين ده‌ڵێ: "جيهادييه‌كان خۆ ده‌شارنه‌وه، خۆ له جێگه‌ى ئه‌مينتر ده‌نێن و ده‌گه‌ڕێنه‌وه وڵاته‌كانى خۆيان."\n12ى شوبات: كاربه‌ده‌ستانى ئه‌مريكى ده‌ڵێن خه‌ليفه‌ى داعش، ئه‌بو به‌كرى به‌غدادى، له تێسره‌واندنى زه‌برێكى هه‌واييدا له نزيك شارى ڕه‌ققه له ئايارى 2017دا، بريندار بووه. له‌وما 5 مانگێكه، ناچار بووه ده‌سبه‌ردارى به‌ڕێوه‌بردنى ڕاسته‌وخۆى داعش ببێ.\n26ى شوبات: عێراق بڕيارى له‌سێداره‌دانى 15 ژنى تورك ده‌دا كه گومانيان لێ ده‌كرێ ئه‌ندامى داعش بووبن.\n20ى ئادار: ته‌رمى 39 كرێكارى بيناى هيندى كه له 2014دا داعش فڕاندبوونى، له گۆڕێكى به‌كۆمه‌ڵ له عێراقدا دۆزرانه‌وه.\n22ى نيسان: عێراق پێگه‌كانى داعش و كارگه‌يه‌كى كه‌ره‌سته‌ى ته‌قينه‌وه له سووريا به فڕۆكه بۆمباران ده‌كا و 36 چه‌كدارى ئه‌و گرووپه‌یش ده‌كوژێ.\n27ى نيسان: به‌گوێره‌ى يۆرۆپۆل، ئه‌مريكا، كه‌نه‌دا و هه‌ندێ وڵاتى ديكه‌ى ئه‌وروپى، كه‌ناڵه‌كانى پرۆپاگه‌نده‌ى داعش، له‌وانه ئاژانسى "أعماق" له ئۆپه‌راسيۆنێكى هه‌ماهه‌نگكراودا له‌كار ده‌خه‌ن.\n29ى نيسان: دادگه‌يه‌كى عێراقى، 19 ئافره‌تى ڕووسیى به سۆنگه‌ى چوونه ڕێزى داعشه‌وه، به زيندانى هه‌تا هه‌تايى سزا ده‌دا.\n1ى ئايار: هێزه‌كانى سوورياى ديموكرات كه ئه‌مريكا پشتگيرييان ده‌كا، هه‌وڵێكى نوێ ڕاده‌گه‌يه‌نن بۆ گرتنه‌وه‌ى دوا پێگه كه به‌ده‌ست داعشه‌وه مابێ. له به‌ياننامه‌يه‌كى SDFدا هاتووه: "داعش بوونێكى به‌رچاوى له نزيك سنووره‌كانى عێراقدا هه‌يه كه ده‌يه‌وێ وه‌كوو ناوچه‌يه‌كى ئارام و ئه‌مين بۆ دانانى نه‌خشه له سه‌رانسه‌رى جيهان و به‌رفره‌كردنى قه‌ڵه‌مڕه‌وى خۆى له سووريا و عێراقدا به‌كارى بهێنێ. له چه‌ند هه‌فته‌ى دادێ، هيزه قاره‌مانه‌كانمان ئه‌و ناوچانه ئازاد ده‌كه‌ن و سنوورى عێراق- سووريا دابين ده‌كه‌ن و كۆتايى به بوونى داعش له ڕۆژهه‌ڵاتى سووريادا به‌يه‌كجاره‌كى ده‌هێنن."\n6ى ئايار: هێزى ئاسمانیی عێراقى، زنجيره‌يه‌ك هێرشى ئاسمانی دژى فه‌رمانده‌كانى داعش له سووريا ئه‌نجام ده‌دا.\n9ى ئايار: گرووپێكى كاربه‌ده‌ستى گه‌وره‌ى داعش كه له توركيا و سووريادا خۆيان شاردبووه‌وه ده‌سگير كران. چوار كه‌س له‌و پێنج كه‌سه، خه‌ڵكى عێراقن و پێنجه‌ميشيان خه‌ڵكى سووريايه. به‌رپرسيارێتييان بريتى بووه له به‌ڕێوه‌بردنى ناوچه‌ى ده‌وروبه‌رى دێرزور، ڕێنيوێنيكردنى ئاسايشى ناوخۆ و به‌ڕێوه‌بردنى كاروبارى كاربگێڕى كه بنه‌ماكانى شه‌ريعه‌ت په‌يڕه‌و ده‌كه‌ن.\n29- 31ى ئايار: زيندانييه‌ك له به‌ندیخانه‌يه‌كى به‌لژيكادا، دوو ئه‌فسه‌رى پۆليس و كابرايه‌كى ديكه‌ى خواسايى له ماوه‌ى مۆڵه‌تێكى دوو ڕۆژيدا، ده‌كوژێ. داعش له ڕێگه‌ى ئاژانسى "أعماق"ه‌وه به‌رپرسيارێتيى خۆى ڕاده‌گه‌يه‌نێ.\n12ى حوزه‌يران: پۆليسى ئه‌ڵمانى له كۆلۆن پلانێكى تيرۆريستى پووچه‌ڵ ده‌كاته‌وه كه "ڕيسين"ى تێدا بووه له لايه‌ن توندڕۆيه‌كى تونسييه‌وه كه سه‌روكارى له‌گه‌ڵ داعشدا هه‌بووه. ئه‌وه يه‌كه‌مين جاره تيرۆريستێكى جيهادى له ڕۆژاوا سه‌كه‌وتووانه بتوانێ مادده‌يه‌كى بايۆلۆژيى ژه‌هراوى به‌رهه‌م بهێنێ.\n12ى ته‌مووز- 1ى ئاب: هێزه‌كانى تاليبان و داعش له پارێزگه‌ى جۆزجان له باكوورى ئه‌فغانستاندا پێك داده‌ن. شه‌ڕى سێ هه‌فته‌ى دارزاب به تێكشكانى داعش و له‌به‌ريه‌كهه‌ڵوه‌شانه‌وه‌ى گرووپه‌كه له جۆزجان، كۆتايی هات.\n25ى ته‌مووز: داعش په‌لامارى چه‌ند شارۆچكه‌يه‌كى پارێزگه‌ى سوێديه له باشوورى سووريا ده‌دا و كۆنترۆڵيان ده‌كا و زێتر له 150 كه‌سيش ده‌كوژێ. هه‌ر ئه‌و ڕۆژه هێزه‌كانى ڕژێمى سوورى و ميليشيا لۆكاڵه‌كان له دژه‌هێرشێكدا جيهادييه‌كان ڕاو ده‌نێن و ده‌ريان ده‌كه‌ن.\n23ى ئاب: داعش تۆمارێكى ده‌نگيى ئه‌بو به‌كرى به‌غدادى بڵاو ده‌كاته‌وه. ئه‌بو به‌كر به‌غدادى له نرخى شكسته‌كانى داعشى كه‌م ده‌كاته‌وه كه چه‌ندين ناوچه‌ى له‌ده‌ست داوه و ده‌ڵێ: به لاى موجاهيدانه‌وه، پێوه‌رى سه‌ركه‌وتن يان دۆڕان پشت به دۆڕانى ئه‌م يان ئه‌و شاره نابه‌ستێ.\nئه‌يلوول: سه‌نته‌رى دژه‌تيرۆريزمى وێست پۆينت ڕاپۆرتێ بڵاو ده‌كاته‌وه و هۆشدارى ده‌دا كه داعش په‌نا بۆ تاكتيكى ياخيگه‌رى ده‌با و په‌ناوپێچى ئه‌شكه‌وتان له باكوورى عێراقدا به‌كار ده‌هێنێ.\n22ى ئه‌يلوول: چه‌ند چه‌كدارێك په‌لامارى خۆنيشاندانێكى سه‌ربازى له ئه‌هواز ده‌ده‌ن له باكوورى ڕۆژاواى پارێزگه‌ى خوزستاندا. هه‌م داعش و هه‌م گرووپێكى جياخواز و خۆجێى عه‌ره‌ب، به‌رپرسيارێتيى خۆيان له‌و هێرشه ڕاده‌گه‌يه‌نن كه زێتر له 25 كه‌سى تێدا كوژرا و هه‌ندێكيان پاسدار بوون.\n24ى ئۆكتۆبه‌ر: داعش هێرشێك بۆ گرتنه‌وه‌ى ناوچه له ڕۆژهه‌ڵاتى سووريادا ئه‌نجام ده‌دا و زێتر له 40 شه‌ڕڤانى SDF ده‌كوژێ و له‌سه‌ر سنوورى عێراقدا عه‌ردوبان ده‌گرێ.\n1ى نۆڤه‌مبه‌ر: له سۆنگه‌ى هێرشه سنووربه‌زێنه‌كانى توركياوه، هێزه‌كانى سوورياى ديموكرات ئۆپه‌راسيۆنه‌كانى خۆيان دژى داعش ڕاده‌گرن.\n11ى نۆڤه‌مبه‌ر: هێزه‌كانى سوورياى ديموكرات ده‌ست به ئۆپه‌راسيۆنان دژى داعش له ڕۆژهه‌ڵاتى سووريادا ده‌كه‌نه‌وه.\n1ى دێسه‌مبه‌ر: هێزه‌كانى سوورياى ديموكرات ئۆپه‌راسيۆنێك بۆ خڕكردنه‌وه‌ى چه‌كداره‌كانى داعش ئه‌نجام ده‌ده‌ن كه شانه‌ى نوستوويان له ڕۆژهه‌ڵاتى سووريادا پێك هێناوه. ئه‌و چه‌كداره گيراوانه وه‌كوو به‌شێكى سه‌ودايه‌ك له نێوان SDF و سه‌رۆكعه‌شيره‌ته خۆجێيه‌كاندا، پێشتر ئازاد كرابوون.\n14ى دێسه‌مبه‌ر: هێزه‌كانى SDF شارۆچكه‌ى هه‌جين ده‌گرن كه دوا شارۆچكه‌يه‌كى سه‌ره‌كيى بنده‌ستى داعش بوو له ڕۆژهه‌ڵاتى سووريادا. به مه‌زه‌نده‌ى فه‌رمانده‌ى SDF، مه‌زلووم كۆبانێ، 5000 چه‌كدارى داعش له گونده‌كاندا له ده‌م ڕووبارى فورات له خوارووى شارۆچكه‌ى هه‌جيندا ماون.\n19ى دێسه‌مبه‌ر: سه‌رۆك ترامپ نيازى خۆى بۆ كێشانه‌وه‌ى 2000 سه‌ربازى ئه‌مريكى له سووريا نيشان دا. ترامپ له تويتێكدا ده‌ڵێ: "ئێمه داعشمان له سووريا تێ برد؛ تاكه هۆى مانه‌وه‌ى ئێمه له‌وێ له سه‌رده‌مى سه‌رۆكايه‌تيى مندا داعش بووه."\nپاش سه‌ركه‌وتنه مێژوويیيه‌كان به‌سه‌ر داعشدا، كاتى ئه‌وه دێ گه‌نجه هێژاكانى خۆمان بگه‌ڕێنينه‌وه نيشتمان! Donald J. Trump (@realDonaldTrump) December 19, 2018\n26ى دێسه‌مبه‌ر: ده‌وڵه‌تى ئيسلامى به‌رپرسيارێتيى خۆى له ته‌قينه‌وه‌ى بۆمبێك له‌ناو باڵه‌خانه‌ى وه‌زاره‌تى ده‌ره‌وه‌ى ليبيادا ڕاده‌گه‌يه‌نێ كه به لانى كه‌مه‌وه 3 كه‌س كوژران.\n30ى دێسه‌مبه‌ر: سه‌رۆكى سووريا، به‌شار ئه‌سه‌د، ڕێگه به هێزه‌كانى عێراقى ده‌دا به‌بێ وه‌رگرتنى مۆڵه‌ت له حكوومه‌تى سووريا، زه‌برى ئاسمانی له پێگه‌كانى داعش له‌ناو خاكى سووريادا بوه‌شێنن.\n17ى كانوونى دووه‌م: لقى ئه‌فريقياى ڕۆژاواى ده‌وڵه‌تى ئيسلامى، له باكوورى ڕۆژهه‌ڵاتى نايجيريادا په‌لامارى كامپى ئاواره ناوخۆييه‌كانى ئه‌و وڵاته ده‌داو زێتر له 8000 كه‌س ده‌ربه‌ده‌رو سه‌رگه‌ردان ده‌كا.\n1ى شوبات: هێزه‌كانى سوورياى ديموكرات ئابڵووقه‌ى گوندى باغوز ده‌ده‌ن كه دوا پۆرگ و كاشانه‌ى داعشه له ڕۆژهه‌ڵاتى سووريادا، به‌ڵام هێرش بۆ سه‌ر ئه‌و گونده دوا ده‌خه‌ن تا ده‌رفه‌ت به خه‌ڵكى مه‌ده‌نى بده‌ن ئه‌و گونده چۆڵ بكه‌ن. له چه‌ند هه‌فته‌يه‌كدا زێتر له 20000 خه‌ڵكى مه‌ده‌نى، ئه‌و گونده‌يان به‌جێ هێشتووه.\n20ى شوبات: بريتانيا، ڕه‌گه‌زنامه له شه‌ميمه بيغوم وه‌رده‌گرێته‌وه. ئه‌و ئافره‌ته له 2016دا له بريتانياوه ده‌چێته سووريا و ده‌بێته بووكێكى داعش. وڵاتانى ڕۆژاوايى ڕێگه ناده‌ن به گه‌ڕانه‌وه‌ى نزيكه‌ى 800 شه‌ڕكه‌رى بيانى كه له ڕێزه‌كانى داعشدا بوون له‌گه‌ڵ 4000 كه‌سوكار و خێزانه‌كانياندا كه ئێستا له زيندانه‌كانى SDFدا ڕاگيراون. له 2018وه كاربه‌ده‌ستانى SDF هۆشدارى ده‌ده‌ن كه ئه‌وان چه‌كداره‌كانى داعش به‌رهه‌ڵدا ده‌كه‌ن ئه‌گه‌ر وڵاته‌كانيان وه‌ريان نه‌گرنه‌وه. [هه‌نووكه ئه‌و ژماره‌يه زۆرتر بووه و بووه‌ته هه‌ڕه‌شه‌يه‌ك له ڕووى ئاسايش و،  بارگرانييه‌ك له ڕووى داراييیه‌وه به‌سه‌ر كورده‌كانى سووريادا- كه‌چى وڵاتان ئاماده نين ڕه‌عيه‌ته‌كانى خۆيان وه‌ربگرنه‌وه- ئاسۆ ].\n22ى شوبات: ئه‌مريكا ڕای ده‌گه‌يه‌نێ كه هێزێكى 400 كه‌سى له سووريا ده‌هێڵێته‌وه، نه‌بادا داعش جارێكى ديكه سه‌ر هه‌ڵبداته‌وه و په‌لبزێوى بكا. ڕێك ئه‌مه‌یش پێچه‌وانه‌ى ئاماژه سه‌ره‌تايیيه‌كه‌ى سه‌رۆك ترامپه له 19ى 12ى 2018دا كه گوتى ته‌واوى هێزه‌كانى ئه‌مريكا له‌و وڵاته پاشه‌كشه‌يان پێ ده‌كرێ.\n7ى ئادار: جه‌نه‌راڵ جۆزێف ڤۆتيل، فه‌رمانده‌ى پێشترى فه‌رمانده‌يیى ناوه‌ڕاست هۆشدارى به كۆنگرێس ده‌دا كه داعش له چاوه‌ڕوانى سه‌رهه‌ڵدانه‌وه‌يه‌كى ديكه‌دا، تاكتيكى خۆى ده‌گۆڕێ و درۆ ده‌كا. داعش "بڕيارێكى حيساببۆكراوى داوه كه ئه‌من و ئه‌مانه‌تى خاووخێزانه‌كانى خۆى و تواناكانى بپارێزێ تا ده‌رفه‌ت بۆ ئاواره‌كان بكاته‌وه و، چه‌كداره‌كانيش خۆيان له ناوچه‌ی لاچه‌پ و دووره‌ده‌ستدا بشارنه‌وه و چاوه‌ڕوانى كاتێكى گونجاو بۆ سه‌رهه‌ڵدانه‌وه بكه‌ن"؛ ڤۆتيل له به‌رده‌م ليژنه‌ى خزمه‌تگوزارييه چه‌كدارييه‌كانى ئه‌نجومه‌نى نوێنه‌راندا وای گۆ.\n23ى ئادار: هێزه‌كانى سوورياى ديموكرات (SDF) باغوزيان گرت و كۆتايیيان به داعش هێنا و ئيدى هيچ ناوچه و ده‌ڤه‌رێك له‌به‌ر ده‌ست داعش نه‌ما. فه‌رمانده‌ى SDF، مه‌زلووم كۆبانێ له ڕێوڕه‌سمێكدا گوتى: "ئه‌مڕۆ ئێمه ئه‌و ڕێكخراوه‌ى پێى ده‌گوترێ "ده‌وڵه‌تى ئيسلامی"مان تێك شاند و كۆتاييمان به كۆنترۆڵى داعش له دوا لانه‌ى باغوز هێنا."\n[كورد له جه‌نگى داعشدا زه‌برێكى زۆرى مرۆيى و ماددیى پێ كه‌وت. ڕاسته كورد به‌رگریی له خۆى كرد و پێشى به ته‌جالى داعش گرت، به‌ڵام شانازيى ئه‌وه‌یشى پێ بڕا كه ڕۆڵێكى گه‌وره‌ى له تێكشكاندنى سه‌ربازييانه‌ى داعشدا ببينێ و مرۆڤايه‌تى قه‌رزارى خۆى بكا.\nله جه‌نگى داعشدا، خوێنى ڕۆڵه‌كانى كورد له هه‌ر چوار پارچه‌ى كوردستاندا تێكه‌ڵ به يه‌كدى بوون. ئافره‌تى كورد له به‌ره‌نگاربوونه‌وه‌ى داعشدا، بووه سه‌رمه‌شق له دنيادا.\nهه‌رچه‌ند زۆر له ئاماره‌كان دڵنيا نيم، به‌ڵام زێتر له 1830 پێشمه‌رگه له كوردستانى باشوور له جه‌نگى داعشدا شه‌هيد بوون و ژماره‌ى برينداره‌كانيش له 10000يان تێ په‌ڕاندووه و 68 پێشمه‌رگه‌یش تا ئێستا بێسه‌روشوێنن.\nبه قسه‌ى مه‌زلووم كۆبانێ، فه‌رمانده‌ى هێزه‌كانى SDF، له شه‌ڕه‌كانى داعشدا 11002 شه‌ڕڤان شه‌هيد بوون و زێتر له 21000يش برينداريان هه‌بووه. - ئاسۆ].\n« سه‌رهه‌ڵدان، هه‌ڵكشان و داكشانى ده‌وڵه‌تى ئيسلامى – بەشی پێنجەم په‌شۆكاو و جه‌زره‌به‌دراو: گه‌ڕانه‌وه‌يه‌كى سه‌ختى ئێزدييه ڕفێنراوه‌كانى بنده‌ستى داعش »


کوردیپێدیا - DNO: داهاتی کێڵگەکانی تاوکێ و پیشخابوور بە رێژەی 75% بەرزبۆتەوە\n📊 DNO: داهاتی کێڵگەکانی تاوکێ و پیشخابوور بە رێژەی 75% بەرزبۆتەوە | پۆل: ئامار و راپرسی | زمانی بابەت: 🏳 کوردیی ناوەڕاست\nDNO: داهاتی کێڵگەکانی تاوکێ و پیشخابوور بە رێژەی 75% بەرزبۆتەوە\nکۆمپانیای نەوت و غازی DNO ئاشکرایدەکات، پشکەکانیان لەهەردوو کێڵگەی تاوکێ و پیشخابوور لە 55%-ەوه بۆ 75% بەرزبۆتەوە.\nلە راگەیاندراوێکدا کۆمپانیاکەدا، کە ئەمڕۆ پێنجشەممە 8ی شوبات بڵاویکردۆتەوە، رایدەگەیەنێت، ساڵی 2017 داهاتەکەیان 347 ملیۆن دۆلار بوو، بەبەراورد بە ساڵی 2016 بەرێژی 72% بەرزبۆتەوە، ئەوەش بەرزترین ئاستی داهاتی چارەکە ساڵێکە لەماوەی زیاتر لە سێ ساڵی رابردوودا.\nراشیگەیاندووە لەساڵی رابردوودا، سەرجەم شایستە داراییەکانی خۆی لە حکومەتی هەرێمی کوردستان وەرگرتووە، کە زیاتر بووە لە 380 ملیۆن دۆلار، بەمەش پشکی کۆمپانیای DNO لە هەردوو کێلگەی تاوکێ و پیشخابوور 55% بۆ 75% بەرزبۆتەوە.\nکۆمپانیاکە رونیشیکردۆتەوە، بەڕێژەی لە 50% خەرجی کۆمپانیاکەیان بۆ وەبەرهێنان بۆ 250 ملیۆن دۆلار بەرزبووەتەوە و ئەوەش دەگەڕێتەوە بۆ وەرگرتنی شایستە داراییەکانی هەناردەکردنی نەوت بەشێوەیەکی بەردەوام لەلایەن حکومەتی هەرێمەوە.\nلە بەیاننامەکەدا، هاتووە بە دوو بیرە نەوتی کێڵگەی پیشخابوور 16 هەزار بەرمیل نەوت لەرۆژێکدا بەرهەمدەهێنن و، بۆ هەناردەکردنیش تێکەڵدەکرێت بە 97 هەزار بەرمیل نەوتی تری رۆژانەی لە کێڵگەی تاوکێ.\nکۆمپانیاکە دەشڵێت بەپێچەوانەی پێشبینییەکان کێڵگەی نەوتی پیشخابوور نەوتێکی زیاتری تێدایە و، بەنیازن ئەمساڵیش شەش بیرەنەوتی دیکە لەو کێڵگەیە لێبدەن و پێشبینی دەکرێت تا هاوینی ئەمساڵ بەرهەمی کێڵگەکە بگاتە 30 هەزار بەرمیل نەوت لەرۆژێکدا.\nکۆمپانیای DNO، ئەوەشی خستۆتەڕوو، بەهاوبەشی لەگەڵ کۆمپانیای گەنەڵ ئینێرجی بەنیازن لەئەمساڵدا چوار بیرە نەوتی دیکە لە کێڵگەی نەوتی تاوکی لێبدەن.\nDNO، کۆمپانیاییەکی نەرویجیە و لە بواری نەوت و غاز لە کێڵگەی نەوتی تاوکێ (Tawke Oilfield) کاردەکات، کە دەکەوێتە قەزای زاخۆ لە ئێستاشدا رێژەی بەرهەمهێنانی نەوت له و کێلگەیە زیاترە (120،000) بەرمیلە لە رۆژێکدا.\nکۆمپانیای DNO خاوەنی لەسەدا 55ی قازانجی پشکەکانی بلۆکی تاوکێییە، هەریەک لە کۆمپانیای گەنەڵ ئینێرجی خاوەنی لەسەدا 25ی پشکەکانە و حکومەتی هەرێمی کوردستانیش خاوەنی لەسەدا 20ی پشکەکانە.\n➕ ئەم بابەتە لەلایەن: (سەریاس ئەحمەد)ەوە لە: Feb 8 2018 1:06PM تۆمارکراوە


دکتۆر عیزەدین موستەفا، ڕەسوڵ ڕۆژی سێی مانگی دەی ئەمساڵ دواهەمین ڕۆژی ژیانی بوو لەم جیهانەی ئێستاماندا و بە هێمنی ماڵئاوایی کرد و کەوتە ڕێ بۆ سەفەرێک کە ئیتر ناگەڕێتەوە ناومان، بەڵام بەهۆی تەواوی بەرهەمەکانیەوە، هەمیشە ئامادەیی هەیە لەناوماندا.\nدکتۆر عیزدەین موستەفا ڕەسوڵساڵی 1934 لە گەڕەکی دەرگەزێنی شاری سلێمانی لەدایکبووە و قۆناغەکانی خوێندنی سەرەتایی و دوا ناوەندیشی هەر لەوێ تەواو کردووە. دواتر لەسەر داوای مەلا موستەفای باوکی دەچێتە کۆلیژی شەریعە لە بەغدا. هەر لە یەکەم ساڵی خوێندنەکەیدا لەو کۆلیژە بەهۆی تێکەڵبوون و چالاکی و جموجۆڵی سیاسییەوە نەیتوانیوە درێژە بە خوێندنەکەی بدات و دەگەڕێتەوە بۆ سلێمانی و دەست دەکاتەوە بە خوێندن لە پۆلی چواری ئامادەیی. دکتۆر عیزەدین پاش ئەوەی لە شاری سلێمانی ژمارەیەک کار دەکات وەک کرێکاری و مامۆستایەتی، بەڵام هەر ئەو جموجۆڵە سیاسیانەی وەهای لێدەکات کە عێراق جێبهێڵێت و ڕوو لە وڵاتی سوریا بکات.\nلە سوریا درێژە بە خوێندن دەدات و دوو قۆناغی کۆلیژی ژمانی عەرەبی دەخوێنێت و پاشان لە ساڵی 1958 پاش ڕوخاندنی ڕژێمی پادشایەتی، دەگەڕێتەوە بۆ عێراق.\nدکتۆر ئەحمەد ئابڵاخی، نوسەر و لێکۆڵەر\nیاسین قادر بەرزنجی، هونەرمەند و نوسەر.\nهەر لەو سەروەختەدا حکومەتی عێراق دەیان کەسی نارد بۆ خوێندن لە یەکێتی سۆڤیەتی پێشوو. دکتۆر عیزەدین یەکێک بوو لەو خوێندکارانە و توانی لە خوێندنەکەیدا سەرکەوتووبێت و لە ساڵی 1963 دا بڕوانامەی دکتۆرا بەدەست بێنێت. دواتریش لە ساڵی 1979 دا جارێکی تر دەگەڕێتەوە بۆ مۆسکۆ و ئەمجارەیان بێ لەوەی بڕوانامەیەکی تری دکتۆرا بەدەست دێنێت، نازناوی پرۆفیسۆری پێدەبەخشرێت.\nڕەوانشاد، یەکێک بووە لەو نوسەر و ڕوناکبیرە سەرەکییانەی ڕۆڵێکی گەورە و گرانی هەبووە لە دامەزراندنی یەکێتی نوسەرانی کورددا. ساڵی 1969 دەستەی دامەزرێنەری یەکێتی نوسەرانی کورد مۆڵەتی یاسایی ئەو ڕێکخراوەیان وەرگرتووە. دوابەدوای بەیاننامەی یازدەی ئازار و گەڕانەوەی ژمارەیەک نوسەر، ئەم دەستەی دامەزرێنەر هەڵدەوەشێتەوە و لە ساڵی 1970 دا کە یەکەم هەڵبژاردنی یەکێتی نوسەرانی کورد کراوە، دەنگێکی زۆر دەهێنێت و دەبێتە سەرۆکی ئەو ڕێکخراوە. هەر خۆیشی یەکەمین ڕاگەیاندنی فەرمیانەی یەکێتی نوسەرانی کوردی نوسیوە.\nدکتۆر عیزەدین، وەک ڕوناکبیرێک خاوەنی دەیان و بگرە سەدان لێکۆڵینەوەی گرنگی ئەدەبین کە بوونەتە سەرچاوەی باڵا بۆ توێژینەوەکانی تر و هەروەها بۆ خوێندنیش لە کۆلیژەکانی زمان و زانستە مرۆییەکاندا، وە وەک سەرچاوەیەکی ئێجگار گرنگ لێیان دەڕوانرێت بۆ پرۆسەکانی خوێندنی باڵا لە زانکۆکانی هەرێمی کوردستان و هەروەها عێراقیشدا.\nهیچ دانیشتنێک لەگەڵ ئەم ڕوناکبیرەدا بە دانیشتنێکی ئاسایی هەژمار ناکرێت، بەهۆی ئاستی فراوانی زانیاریەکانیەوە، بەهۆی کراوەیی دید و بۆچوونەکانی و بەهۆی ئەو زمانە بێ گرێ و گۆڵەی پێی دەدوا، هەر بۆیە هەستت دەکرد لەپاش هەر دانیشتنێک و لەپاش هەر وتووێژێک و لەپاش هەر وەڵامی پرسیارێکەوە، کۆمەڵێک شتی نوێ لەم زانا ئەدیبەمانەوە فێردەبین.\nدەقی بەرنامەی ئەم هەفتەیەی ژیان لە فەرهەنگدا:


چی لە مۆبایلە کۆنەکەت دەکەیت؟ – کەی ئای تی ئێن\nچی لە مۆبایلە کۆنەکەت دەکەیت؟\nهەندێک بیرۆکە بۆ تۆ، بۆ ئەوەی باشترین بەکارهێنان بە مۆبایلە کۆنەکەیت بکەیت، کە دەتەوێت بیگۆڕیت یاخوود بە جێیبهێڵیت.\nئایا کڕینی پێشوەختەی مۆبایلێکت کردووە؟ یان لە پلانتدایە مۆبایلەکەت لە ماوەیەکی نزیک بگۆڕیت؟ ئەی ئایا چی لە مۆبایلە کۆنەکەت دەکەیت. لەم بابەتەدا چەند بیرۆکەیەک بۆ دووبارە سوود وەرگرتن لە مۆبایلە کۆنەکەت وەربگرە.\nلە ئەمازۆن بیفرۆشە\nتۆ دەتوانیت مۆبایلەکەت دووبارە بە شێوەیەکی سەربەخۆ بفرۆشیتەوە، بەڵام باشترین بۆ ئەم کارە ئەوەیە ئەمازۆن خۆی بۆت بفرۆشێت. دەتوانیت خزمەتگوزاریی گۆڕینەوە-ئەمازۆن بۆ پێشنیارکردنی مۆبایلەکەت بەکاربێنیت و پاشان خزمەتگوزارییەکە خۆی لەسەر بنچینەی بیرگە و ئاستی مۆبایلەکەت نرخێکت بۆ پێشنیاز دەکات و کاردی پێشەکیت پێدەدات و ئەمازۆن بە شێوەی فرۆشتنی سەرهێڵ بۆت دەفرۆشێت. نرخەکان لەسەر ئاستی مۆبایلەکان دانراوە و وە لە گۆڕاندان، بەڵام ئەمازۆن ۲۰۰ دۆلار بۆ iPhone 6sـەکەت کە بیرگەکەی ۱٦ گێگابایتە پێدەدات.\nهەڵیبگرە، لەوانەیە مۆبایلە نوێیەکەت باش نەبێت\nزۆرجار مۆبایلە کۆنەکەمان دەگرینە دەست و بە شێوەیەکی ئاسایی دەیهێڵینەوە، زۆرباشە لەوانەیە مۆبایلە نوێیەکەت جێی دڵخوازیی تۆ نەبێت، یان لەوانەیە دەستت بەربێتەوە و بشکێت. بۆ ئەم شتە باشترین شت هەڵگرتن مۆبایلە کۆنەکەتە و تاقیکردنەوەی مۆبایلە نوێیەکەتە بۆ ۲ بۆ ۳ مانگ، کاتێک زانیت مۆبایلە نوێیەکەت کێشەی نیە و بە دڵی تۆیە، کەواتە دەتوانیت مۆبایلە کۆنەکەت بە شێوەی کاش بفرۆشیت.\nدەتوانیت بۆ تۆمارکردنی ڤیدیۆ سوود لە کامێراکەی وەربگریت\nخۆ ئەمەش بیرۆکەیەکی باشترە لەوەی مۆبایله کۆنەکەت فڕێ بدەیت. هەموو مۆبایلەکان لە دوای تۆمارکردنی زۆری ڤیدیۆ گەرم دەبن و بێزارت دەکەن وە بە تایبەتیش لە پەخشە ڕاستەوخۆکاندا، دەتوانیت بە مۆبایلە کۆنەکەت ئەم کارە بکەیت لەوەی بە مۆبایلە نوێیەکەت بیکەیت، ئەمەش بیرۆکەیەکی باشە بۆ پاراستنی ئاسودەیی لە مۆبایلە نوێیەکەتدا.\nبۆ منداڵەکان باشترین شتە\nمنداڵانیش لە سەردەمی تەکنەلۆژیای پێشکەوتوو بێبەش نین لەم زانستە. هەندێکیان بۆ یاریکردن و هێڵیی تەلەفۆنیی لەگەڵ خێزانیان تاپلێتێک مۆبایلێکیان هەیە. لە باشترین بیرۆکەکانیش بۆ دووبارە سوود وەرگرتن لە مۆبایلە کۆنەکەت پێدانیەتی بە منداڵەکەت، یاری پێبکات و ترسی ئەوەشت نیە کە زیانی پێبگەیەنێت.\nتاگەکان ڕێنمایی مۆبایل


نه‌خێربه‌خۆوشك كردنه‌وه به‌كلێنس له‌دواى تارات گرتن تارات به‌تاڵ نابێته‌وه وئاساییه.\nبه‌ڵێ حه‌رامه پێشتر باسكراوه بگه‌رِێرِه‌وه سه‌رى له‌گۆشه‌ى فتوا ، وه ئه‌گه‌ر توانات هه‌یه ژن بهێنه ، توانات نییه به‌رِۆژوو به‌وخۆت له‌خراپه بپارێزه‌وگرنگى وبایه‌خ به‌په‌رستن وقورئان خوێندن وزیكردن بده ان شاءالله.\nقصر : واتا كورت كردنه‌وه‌ى نوێژه چواررِكعاتییه‌كانه بۆدوو رِكعات، له‌كاتى سه‌فه‌ردا ده‌كرێت كه له‌شارى خۆت خۆت سه‌فه‌ربكه‌یت بۆشوێنێكى تر.\nجمع: كۆكردنه‌وه‌ى نوێژى نیوه‌رِۆ وعه‌سره له كاتى یه‌كێكیاندا وه نوێژى مه‌غریب وعیشا له‌كاتى یه‌كێكیاندا ئه‌میش له‌كاتى باران بارین وسه‌فه‌ركرن وترس ونه‌خۆشیدا ده‌كرێت.\nشتێك نییه له شه‌ریعه‌تى پیرۆزى ئیسلامدا به‌ناوى جیهادى نیكاح.\nمامۆستا گیان له‌باره‌ى قیست تاچه‌ند رِێگه پێدراوه بۆنمونه ئامێرێكى\nكاره‌با به ١٩٠$ به نه‌قد به‌ڵام به قیست به ٢٥٠$ئایا ئه‌مه‌دروسته؟؟\nزانایان بۆچونیان جیاوازه‌له‌سه‌ر كرِینى شتومه‌ك به قیست كه نرخى زیاتر بێت له‌كرین به‌پاره‌ى حازر هه‌یانه رِێگه‌ى پێناداتو به‌حه‌رام ورِیباى ده‌زانێت وه‌كو شێخ البانى، وه‌زۆربه‌یان له‌كۆن وتازه به‌دروستى ده‌زانن وه‌كوزانایانى حیجاز به‌چه‌ند مه‌رجێك : له‌وانه نرخه‌كه‌و قیسته‌كه دیارى كراوبێت ، كاته‌كه دیارى كراوبێت وئه‌گه‌ر دواكه‌وت زیاده نه‌خاته سه‌رى ، وه لایه‌نى سێ یه‌م نه‌یاته نێوانیانه‌وه‌وه‌كو هه‌ندێ كۆمپانیا كه سه‌یاره ده‌فرۆشن ده‌بێت برِۆیت له‌بانك پاره بده‌یت ئه‌مه رِیبایه‌ودروست نییه.\nمامۆستا گیان هەموو مۆزەفێک لە کوردستان مانگانە بەشێکی کەم لە مووچەکەی دەبرن و پاشان کە تقاعد کرا برێک پارەی زۆری دەدەنێ و پێی دەوترێ ( اکرامیة ) وەک رێزێک بۆ خزمەتەکەی وە ئەو پارەیەی ساڵانە لێی براوە\n۱/ ئەم پارەیە حەڵاڵە وەریگریت ؟\n۲/ ئایا پارەی تقاعدی حەڵاڵە ؟\nبه‌ڵێ ئه‌و پاره‌یه حه‌لاَڵه وه‌ریبگریت دیارى وپاداشتێكى كه‌مى ئه‌و چه‌ند ساڵه‌ی خزمه‌ت كردنێتى له‌و بواره‌دا ، هه‌روه‌ها پاره‌ى خانه‌نشینى حه‌لاَڵه‌و هیچ گومانێكى تێدا نییه.\nمیوانی هەفتە: ٤٩٠\nكۆی گشتی: ٤٧٤١٤٠


چیرۆکی شاعیرێکی شۆڕشگێڕ – sulyon.com\nچیرۆکی شاعیرێکی شۆڕشگێڕ (چیرۆک)\nن. میران ئەبراهام\nWêje April 12, 2022\nبۆ ڕۆحی جه‌لیل فه‌تاح، که تاوه‌کوو کاتی نووسینی ئه‌م چیرۆکه و له ساڵی (١٩٨٧)ه‌وه، دوای ئه‌وه‌ی شه‌ش مانگێک ده‌بێت به سه‌رباز، ناگه‌ڕێته‌وه و بێسه‌روشوێن ده‌بێت. هه‌روه‌ها هه‌موو ئه‌و کوردانه‌ی وه‌کوو ئه‌و له جه‌نگی عێراق-ئێراندا کوژران، به‌تایبه‌تی ئه‌وانه‌ی له ده‌فته‌ره به‌رباخه‌ڵه‌که‌ی جه‌لیلدا ناویان تۆمار کرابوو.”\n“خوا هه‌ر ئه‌و تاقه به‌شه‌ی پێ دابووین و ئاوا خۆی لێشی ون کردین. به خوا ڕۆڵه گیان شوێن نه‌ما نه‌چین، حه‌ر چی پاره‌وپوڵمان بوو خه‌رجمان کرد، به‌ڵام حیچ و ئه‌وه‌تا خۆمان بۆ ده‌ردیسه‌ری و زووخاوخواردن ماوینۆ. به خوا حاجیی باوکیشی به ده‌رد جه‌لیلۆ گیانی ده‌رچوو. پێمان وت، زۆر له‌گه‌ڵی خه‌ریک بووین که نه‌چێت بۆ عه‌سکه‌ری و بۆخۆی له ماڵا دانیشێت، یان وه‌کوو کوڕ ئه‌و عاله‌مه بچێت بۆ ئه‌و دێهاتانه، به‌ڵام به گوێی نه‌کردین.”\n“وێنه‌یه‌کی جه‌لیلت لا ده‌ست ده‌که‌وێت؟”\n“ئه‌و تاقه وێنه‌یه‌م لا ماوه، ئه‌وه‌تانێ، لێی بڕوانه، ئه‌وه له‌ویا چایچی بوو!”\nپه‌رده‌ی زۆربه‌ی ماڵه‌کان دادرابوونه‌وه، دیواری حه‌وشه‌کان له گوێسه‌بانه‌کانیان به‌رزتر بوون. له‌و ڕۆژه‌وه‌ی سوپای ئێران هاتبوونه که‌ناروێ، تۆپخانه‌ی سوپای ئێران تۆپه‌کانیان ده‌گه‌یشتنه سلێمانی. خه‌ڵکی به‌نیاز بوون ژێر یه‌کێک له ژووره‌کانیان هه‌ڵبکه‌نن و بیکه‌ن به ژێرزه‌مین، وه‌ستا و کرێکار له‌ناو شاردا چه‌ندین ژێرزه‌مینیان هه‌ڵکه‌ندبوو، به‌تایبه‌تی له گه‌ڕه‌که‌کانی ژوورووی شار. پێده‌چوو تۆپهاوێژه‌کانی ئێران ته‌نها تاوه‌کوو پێده‌شته‌کانی گۆیژه و ئه‌زمڕ بڕیان بکردایه. له شار ته‌نها گه‌ڕه‌کی خانووه قوڕه‌کان تۆپی به‌ر که‌وتبوو، خه‌ڵکی شار ده‌چوونه سه‌ربان و له‌وێوه لێیان ده‌ڕوانی، کاتێک گولـله‌تۆپه‌کان به‌ر ماڵه‌کان ده‌که‌وتن، ده‌یانگوت: “هیچ نییه دووره، خانووه قوڕه‌کانه!”\nله‌و کاته‌دا له‌ناو شاری سلێمانیدا ته‌نها دوو ڕێگای ده‌رچوون هه‌بوو، ئه‌ویش بۆ شاره‌کانی که‌رکووک و ده‌ربه‌ندیخان بوو. کاره‌با و ئاوی شار زوو زوو ده‌بڕان و خه‌ڵکی چرای فانۆس یان مۆمیان داده‌گیرساند.\nجه‌لیل فه‌تاح ئاغای ته‌مه‌ن شانزده ساڵ که دوو ساڵ بوو وازی له قوتابخانه هێنابوو، له چایخانه‌ی شه‌عب بووبوو به شاگرد که به جه‌له لووس بانگیان ده‌کرد، له‌و ڕۆژانه‌دا به‌رده‌وام گوێی ده‌گرت و له سووچێکی ده‌فته‌رێکی به‌رباخه‌ڵیدا ناو و ژماره‌ی کوژراوه‌کانی ده‌نووسی، هه‌رچ که‌سێک له نه‌خۆشخانه‌وه یان له گه‌ڕه‌که‌کانی سه‌رووی شاره‌وه بۆ چایخانه‌ی شه‌عب بهاتایه، پرسیاری لێ ده‌کرد داخۆ ژماره‌ی کوژراو و برینداره‌کان چه‌نده. کاتێک پرسیاریان لێ ده‌کرد: “ئه‌رێ جه‌له لووس تۆ ئه‌و زانیارییانه‌ت بۆ چییه، خۆ تۆ موختار نیت”، ئه‌ویش له وه‌ڵامدا ده‌یگوت: “بۆ ئه‌وه‌ی بزانم له‌م جه‌نگی قادسیه‌ی پیرۆزه‌دا چه‌ند کورد ده‌کوژرێن، ده‌ڵێم با ناویان ون نه‌بێت. ئێ کێ ده‌ڵێت دوایی بۆ حوکمی زاتییه‌که‌مان سوودی نابێت!”\nدوای نیوه‌ڕۆی ڕۆژی پێنجشه‌ممه بوو، خالیده شێری شاعیر هات بۆ چایخانه‌ی شه‌عب و گوتی: “ئه‌مریکا چه‌ک و ته‌یاره‌ی نوێی پێشکه‌وتووی به سه‌ددام حسێن داوه، که‌س خه‌می نه‌بێت و هه‌مووی له ماوه‌ی حه‌فته‌یه‌کدا سوپای ئێران ده‌که‌نه‌وه به‌ودیو سنووردا، به خوا ئه‌و تارانه‌ت بۆ ته‌خت ده‌کات!”\nجه‌لیلی شاگرد به خالیده شێری شاعیری گوت: “ئێ دوای ئه‌وه تۆ ته‌نها دوژمنێکت له‌کۆڵ ده‌بێته‌وه که ته‌نها له دووره‌وه تۆپێکمان پێوه ده‌نێت، ئه‌ی ئه‌و زاڵمه‌ی له‌سه‌ر ورگمانه و ڕۆژانه خوشک و دایکمان ده‌گێت؛ چیی لێ بکه‌ین؟”\nخالیده شێری شاعیر له وه‌ڵامدا به جه‌لیلی چایچیی گوت: “ئه‌رێ تۆ خوێڕیی لووسکه‌له بۆ خۆتت لێ کردووین به موحه‌لیلی سیاسی، تۆ چی ده‌زانیت، نه جه‌ریده‌یه‌ک ده‌خوێنیته‌وه و نه گوێ له ڕادیۆیه‌ک ده‌گریت!”\nکوڕێکی گه‌نج له سووچێکی چایخانه‌که‌وه ڕووی ده‌می کرده خالیده شێر: “ئێ باشه کاکی شاعیر، له‌وه‌ته‌ی من تۆ ده‌بینم دایم جه‌ریده‌ی سه‌وره‌ت به ده‌سته‌وه‌یه، ده‌بێت تۆ ئه‌م هه‌واڵه ڕاستانه له‌کوێوه بێنیت!”\nجه‌لیل چایه‌کی له‌سه‌ر ته‌پڵه‌که‌که‌ی به‌رده‌می خالید دانا و پێی گوت: “کاکه خالید، ئه‌گه‌ر تۆ ئه‌و قسه‌یه‌ت ڕاست بێت، ئه‌وا چایی مانگێکت له‌لای من به‌لاش بێت!”\n“جه‌لیل، تۆ منداڵێکی لووسکه‌له‌ی شاگردیت، پاره‌ت له‌کوێ بوو تاوه‌کوو پاره‌ی چایی مانگێکی من به‌لاش بێت! هه‌تیو، من له خۆمه‌وه قسه ناکه‌م!”\nچه‌ند که‌سێک له ده‌وری خالیده شێری شاعیر کۆ بوونه‌وه و قسه‌ی بۆ ده‌کردن، ناوی جۆری ته‌یاره و سارووخه‌کانی پێ ده‌گوتن، خه‌ڵکه‌که له‌ناو چایخانه‌که‌دا خه‌ریک بوو بیکه‌ن به گۆرانی و هه‌ڵپه‌ڕکێ. دوای ئه‌وه‌ی قسه‌وباسی ته‌یاره و سارووخه نوێکان ته‌واو بوو، یه‌کێک داوای له خالیده شێری شاعیر کرد: “توو خوا مامۆستا بۆچی شیعرێکمان بۆ ناخوێنیته‌وه!” یه‌کێکی تر گوتی: “شیعرێکی قه‌ومی! توو سه‌ری خۆت مامۆستا، شیعرێکی قه‌ومیی زۆر به‌قوه‌تمان بۆ بخوێنه‌ره‌وه!”\nئه‌ویش خۆی کۆ کرده‌وه و ده‌ستێکی به قژیدا هێنا و پارچه کاغه‌زێکی له گیرفانی چاکه‌ته ڕه‌ساسییه‌که‌ی ده‌رهێنا. پێش ئه‌وه‌ی ده‌ست بکات به خوێندنه‌وه‌ی، له خه‌ڵکه‌که‌ی ڕوانی و پێی گوتن: “ئه‌وه به‌و موناسه‌باته‌وه و له‌به‌ر خاتری چاوی جوانی ئێوه، ئه‌گینا دامنابوو له ڕۆژنامه‌ی ئاسۆ بڵاو بێته‌وه، چونکه ئه‌م شیعره‌م تازه نووسیوه و هه‌موو جێیه‌ک شوێنی شیعر خوێندنه‌وه نییه!”\nکاتێک ناونیشانی شیعره‌که‌ی گوت، جه‌لیل به‌ده‌م چای تێکردنه‌وه گوتی: “ئاخ کێرم، ده جار گوێم لێی بووه!”\nخالیده شێر پارچه کاغه‌زه‌که‌ی قه‌د کرد و خستییه‌وه گیرفانی، پاشان به‌بێزارییه‌وه هه‌ستایه سه‌ر پێ و پێش ئه‌وه‌ی بڕوات؛ له جه‌لیلی چایچیی ڕوانی و گوتی: “من ناپیاوم دێمه ئه‌م چایخانه‌یه، تاوه‌کوو هه‌تیوه لووسکه‌له‌ی شار ده‌مدرێژیم به‌رامبه‌ر بکه‌ن! دیاره خه‌تای خۆمه و وا بزانم ئێره جێگای موسه‌قه‌فین نییه!”\n“کوڕه بڕۆ، تۆ جه‌ریده‌یه‌کی کۆن ده‌خه‌یته بنباڵت و ڕۆژی ده چای به قه‌رز لێره و له‌وێ ده‌خۆیته‌وه، ساڵی چوار دێڕ شیعری حیز ده‌نووسیت و خۆتت لێ کردووین به شاعیر!”\nکاتێک جه‌لیل ئه‌مه‌ی گوت، هه‌موو خه‌ڵکه‌که بێده‌نگ لێیان ده‌ڕوانی. یه‌کێک له‌وانه‌ی له‌لای خالیده شێری شاعیره‌وه دانیشتبوو، هه‌ناسه‌یه‌کی قووڵی هه‌ڵکێشا و گوتی: “ئێمه ئه‌گه‌ر قیمه‌تی ئه‌هلی ئه‌ده‌بمان لا ده‌بوو، حاڵمان نه‌ده‌گه‌یشت به‌و حاڵه!”\nدوای ئه‌وه‌ی خالیده شێر چایخانه‌که‌ی به جێ هێشت، جه‌لیل هاتبوو له‌ناوه‌ڕاستی خه‌ڵکه‌که‌دا ڕاوه‌ستابوو، ده‌ستی به په‌ڕۆکه‌ی به‌ر ورگی وشک کرده‌وه، بێده‌نگیی ناو چایخانه‌که‌ی شکاند و به ده‌نگی به‌رز گوتی: “ئه‌رێ خه‌ڵکینه، بۆ ئێوه پێتان وایه خالیده شێر شاعیره؟!”


دوو هاووڵاتیی کورد بە ١٢ ساڵ زیندان مەحکووم کران\n19:40 - 3 رێبەندان 2718\nئاژانسی کوردپا: دادگایی ئینقلابی ورمێ دوو هاووڵاتیی کوردی بە ١٢ ساڵ زیندان مەحکووم کرد.\nبەپێی هەواڵی گەیشتوو بە ئاژانسی هەواڵدەریی کوردپا، هاووڵاتییەکی کورد بە ناوی \_"عیسمەت سەلەحشوور\_" کوڕی خورشید خەڵکی گوندی \_"فلکان\_" سەر بە ناوچەی مەرگەوەڕی ورمێ لە لایەن دادگایی ئینقلابی ورمێوە بە پێنج ساڵ زیندان مەحکووم کراوە.\nدادگایی ئینقلابی ورمێ بە تۆمەتی \_"هاوکاری لەگەڵ یەکێک لە حیزبە کوردییەکانی ئۆپۆزیسیۆنی حکوومەتی ئێران\_" ئەو حوکمەی بۆ ئەم هاووڵاتییە کوردەی دەر کردووە.\nئەم هاووڵاتییە کوردە ٤ی بانەمەڕی ئەمساڵ لە لایەن حیفازەت ئیتلاعاتی سپاوە دەسبەسەر و بۆ گرتنگەی ئەم ئیدارەیە ڕاگوێزرابوو.\nعیسمەت سەلەحشوور لە ماوەی دەسبەسەریدا \_"لە دەست پێراگەیشتن بە پارێزەر و چاوپێکەوتن لەگەڵ بنەماڵە\_" بێبەری بووە.\nلە لایەکی دیکەشەوە، هاووڵاتییەکی کورد بە ناوی \_"کەماڵ عەبدوڵڵاهی\_" کوڕی مەحموود خەڵکی گوندی \_"دروبکە\_"یی پیرانشار لە دادگایی ئینقلابی ورمێوە بە تۆمەتی \_"سیخۆری و هاوکاری لەگەڵ یەکێک لە حیزبە کوردییەکانی ئۆپۆزیسیۆنی حکوومەتی ئێران\_" بە ٧ ساڵ زیندان مەحکووم کراوە.\nئەم حوکمە ڕۆژی یەکشەممە ٣٠ی بەفرانبار بە ئەم هاووڵاتییە کوردە لە زیندانی ورمێ ڕاگەیەندراوە.\nئەم هاووڵاتییە کوردە ١٥ی بانەمەڕی ئەمساڵ دەسبەسەر و پاش سێ مانگ لە گرتنگەی ئیتلاعاتی ورمێ بۆ زیندانی ناوەندی ورمێ ڕاگوێزراوە.\nوێنە: عیسمەت سەلەحشوور


ڕێکخراوی لێبوردنی نێونەتەوەیی: ڕێژەی کوژراوەکانی ناڕەزایەتییەکانی ئێران گەیشتووتە لانیکەم ١٦١کەس\nڕێکخراوی لێبوردنی نێونەتەوەیی: ڕێژەی کوژراوەکانی ناڕەزایەتییەکانی ئێران گەیشتووتە لانیکەم ١٦١کەس\nڕێکخراوی "لێبوردنی نێونەتەوەیی" لە نوێترین ڕاپۆڕتی خۆیدا، ڕێژەی کوژراوەکانی ناڕەزایەتییە گشتییەکانی ئێرانی لانیکەم ١٦١ کەس ڕاگەیاند.\nئەو ڕێکخراوە ڕۆژی هەینی هەشتی سەرماوەز لە ماڵپەڕی تویتێری خۆیدا نووسی: "بە پێی ڕاپۆڕتە متمانەپێکراوەکانی لێبوردنی نێونەتەوەیی، ڕێژەی خۆپیشاندەرانی کوژراوی ئیرانی بە ١٦١ کەس گەیشتووە. ئەگەری کوژراوی زۆر زیاتر هەیە." و لە درێژەدا داوای لە کۆمەڵگای نیونەتەوەیی کردووە کە لەم بوارەدا بەرپرسانی ئێرانی ئەرکدار بکات کە بە زووترین کات وڵامدەر بن.\nئامارێکی درووست و فەرمی سەبارەت بە کوژراوانی ناڕەزایەتییەکانی ئێران لەبەردەستدا نییە و بەرپرسانی ئێرانیش تا بە ئێستا هیچ چەشنە زانیەرییەکیان سەبارەت بە کوژراوانی خۆپیشاندانەکانی ئێران ڕانەگەیاندووە.\nپێشووتر عەلی ڕەبیعی، وتەبێژی دەوڵەت ڕۆژی ٢٧ی خەزەڵوەر لەو بوارەدا چەند ڕۆژی بە پێویست زانیبوو بۆ ڕاگەیاندنی ڕێژەی کوژراوەکانی ئێران ، بەڵام بە گوزەرانی ١٠ ڕۆژ هیچ زانیارییەکی فەرمی لە لایەن کۆماری ئیسلامی ڕانەگەیەندراوە.\nئه‌م بابه‌ته 358 جار خوێنراوه‌ته‌وه


21:51 - 17 July 2019\nهەنگاو: هاووڵاتییەکی خەڵکی ئورمیە کە پێشتر لەلایەن دەزگای دادوەریی ئێرانەوە حوکمی بەندکرانی بەسەردا سەپابوو، دەستبەسەر کرا. هاووڵاتییەکی دیکەش بە تۆمەتی چالاکی سیایس دەستبەسەر کراوە.\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، ڕۆژی دووشەممە (١٧ی پووشپەڕی ٢٧١٩ / ٨ی ژوئیەی ٢٠١٩)، مەجید تیباش هاووڵاتی خەڵکی ئورمیە، بە مەبەستی تێپەڕاندنی ماوەی ٤ ساڵ حوکمەکەی دەستبەسەر و بۆ بەندیخانەی ناوەندیی ئورمیە گوازراوەتەوە.\nمەجید تیباش کوری خالد و خەڵکی گوندی دیزجی مرگەوەر، ڕۆژی چوارشەممە (٥ی بەفرانباری ٢٧١٨/ ١٦ی دسامبری ٢٠١٨) دوای بانگ کران بۆ ناوەندی هەواڵی ئیتلاعاتی ئورمیە دەستبەسەر و دوای ٢٠ ڕۆژ بە بە دانانی بارمتەی ٢٠٠ میلیۆن تمەنی بە شێوەی کاتی ئازاد کرا.\nناوبراو دواجار کۆتایی مانگی ڕێبەندانی ساڵی ڕابردوو، لەلایەن لقی سێی دادگای شۆرشی ئورمیە بە سەرۆکایەتی دادوەر نەجەفی، بە تۆمەتی هاوکاری کردنی یەکێک لە حیزبە کوردستانییەکان حوکمی ٥ ساڵ بەندکرانی بە سەردا سەپا.\nئەو حوکمە دواتر لەلایەن لقی یەکەمی دادگای پێداچوونەوەی ئورمیەوە بۆ ٤ ساڵ بەندکران کەم کرایەوە.\nلەلایەکی دیکەوە، لەماوەی ڕۆژانی ڕابردوودا، هاووڵاتییەکی کوردی دانیشتووی شارەکی زانکۆی ئورمیە بە ناوی "جەلال سوورمان" لەلایەن ناوەندە ئەمنییەکانەوە دەستبەسەر کراوە.


به‌رێوه بردنی جێژنی نه‌ورۆز، به‌هاوبه‌شی کۆمیته‌ی حدک و کۆمه?\nناوەندی هەواڵ- سویس: ڕۆژی پێنجشه‌ممه رێکه‌وتی ٢٢ / ٠٣ / ٢٠١٢ کاتژمێر 5ی ئێواره به بۆنه‌ی نه‌ورۆز و سه‌ری ساڵی ٢٧١٢ی کوردی کۆمیته‌ی حیزبی دێموکراتی کوردستان و کۆمه‌ڵه‌ی کولتوری له ناوه‌ندی شاری بیل ، وڵاتی سویس ، جێژنی نه‌ورۆزیان پیرۆز کرد .\nسه‌ره‌تا په‌یامی کۆمیته‌ی حیزبی دێموکراتی کوردستان ، له لایه‌ن هاورێ جه‌ماڵ ئۆویسی یه‌وه پێشکه‌ش به به‌شدار بوانی ئاهه‌نگی نه‌ورۆز کرا ، کە وێرای پیرۆزبایی له تێکرای کوردستانیان و بنه‌ماڵەی سه‌ربه‌رزی شه‌هیدان و زیندانیانی سیاسی ، هیوای خواست له ساڵی ٢٧١٢ دا سه‌رجه‌م هێزه شۆرشگێره کوردستانیه‌کان بتوانن یه‌کبگرن به دژی ده‌وڵه‌ته سه‌ره‌رۆکانی داگیرکه‌ری کوردستان و ساڵی رزگاری یه‌کجاره‌کی گه‌لی کورد بێت له هه‌موو به‌شه‌کانی کوردستان .\nپاشان وتاری مه‌جلیسی بیل،ی کۆمه‌ڵه‌ی کولتوری له لایه‌ن یه‌کێک له به‌رپرسانی ئه‌و مه‌جلیسه خوێندرایه‌وه. دواتر بروسکه‌ی پیرۆز بایی پارتی دێموکراتی کوردستان لیژنه‌ی ناوچه‌ی سویس خوێندرایه‌وه . ئاهه‌نگه‌که تا کاتژمێر ٩ی شه‌و به هه‌ڵپه‌رکێ و گۆرانی درێژه‌ی کێشا.\nشایه‌نی باسه که ئه‌ندامان و بنه‌ماڵه‌کانی سه‌ر به‌حیزبی دێموکراتی کوردستان تا کۆتایی ئاهه‌نگه‌که به‌شداریان کرد و جێژنه پیرۆزه‌یان له کوردانی به‌شداربووی نه‌ورۆز ده‌کرد.\nحیزبی دێموکراتی کوردستان – کۆمیته‌ی سویس\nبکەکرتە لێرەبۆ بینینی وێنەکان


Thursday, 07.20.2017, 20:58\nدەگێڕنەوە حاجی حسێنێک هه‌بوو، خه‌ڵکی گوندی هه‌باسچه‌قه‌ڵ، نزیک مارەرەش لە ناوچەی شارباژێڕ، کە ئیستا ناوەکەی گۆڕاوە بووە بە (هەباسە گووڵە)، گوایە جارێک کوڕی ئەم حاجی حسێنە، بەهەڵەداوان دێتە لای باوکی و ده‌ڵێت:\n- بابه !... عه‌وڵا قاچی مریشکێکی شکاندم.\nباوکه ده‌یکات به هه‌را و ده‌ڵێت:\n- چۆن؟ ده تۆش بڕۆ کوڕم، قاچی مانگایه‌کی بشکێنه!کوڕه ده‌ڵی:\n- بابه چۆن له‌سه‌ر قاچی مریشکێک، قاچی مانگایه‌ک ده‌شکێنرێت؟\nباوکی قۆشقی ده‌بێت، ده‌یکاته هه‌را، ده‌ڵێ:\n- ده که‌واته کوڕم ئه‌مجاره بڕۆ قاچی خۆی بشکێنه!کوڕه ده‌ڵیت:\n- بۆ خاتری خوا ئه‌وه چی ئه‌ڵێیت، چۆن له سه‌ر قاچی مانگایه‌ک بچم قاچی خۆی بشکێنم؟\nماوه‌یه‌کی تر تێده‌په‌ڕێت، ئه‌مجاره کوڕه به هه‌ڵه‌داوان و قوڕگی پڕ له گریانه‌وه، دێته‌وه لای باوکی،\n- بابه گیان ئه‌ی هاوار، چیم لێ ئه‌که‌ی، عه‌وڵا، حه‌مه‌ی کوڕمی کوشت، ئیستا چیبکه‌م؟ باوکه به\nبێ ئه‌وه‌ی خۆی تێک بدات، وه‌ڵامی ئه‌داته‌وه ئه‌ڵی:\n- هیچ کوڕم. هیچ مه‌که. کوره هاوار ئه‌کات ئه‌ڵێ:\n- چۆن هیچ نەکەم ، ئه‌وه چی ئه‌ڵێیت باوکه تۆ له‌سه‌ر قاچی مریشکه‌که، وتت بڕۆ قاچی مانگه‌که‌ی بشکێنه، له سه‌ر قاچی مانگاکه وتت بڕۆ قاچی خۆی بشکێنه، که‌چی ئیستا ئه‌و کوڕه‌که‌می کوشتووه، ئه‌ڵێی هیچی لێمه‌که؟! باوکه ده‌ڵێت:\n- کوڕم، ئه‌گه‌ر کاتی خۆی له‌سه‌ر قاچی مریشکه‌که، قاچی مانگاکه‌یت بشکاندایه، دوایی نه‌ده‌هات قاچی مانگاکەت بشکێنێت، ئه‌گه‌ر له‌سه‌ر مانگاکه‌ش، قاچی خۆیت بشکاندایه هه‌رگیز زاتی ئه‌وه‌ی نه‌ده‌کرد، بێتو کوڕه‌که‌ت بکوژێت. تازه هه‌رچییه‌ک بکه‌یت، کوڕه‌که‌ت بۆ زیندوو نابێته‌وه.\nلە سەردەمی عوسمانییەکاندا، ویلایەتی موسڵ کە زۆربەی دانیشتوانەکەی کورد بوو، بۆیەعوسمانییەکان دانیان بەمەدا نابوو، ئەو ددانپێدانانە راستییەک بوو، کە کورد بۆ سەلماندنی کوردستانیبوونی خاکەکەی پێویستی بە قوربانیدان نەبێت، دوای دروستبوونی دەوڵەتی عێراق (موسڵ و کەرکوک و هەولێر و سلێمانی) تا سنوری حەمرین خرایە سەر ئەو دەوڵەتە نوێیەی عێراق. لەبەر نەبوونی یەکێتی کورد و رابەرایەتییەک بەرە بەرە کورد هەموو ئەمانەی بە خۆی دۆڕاند.\nشۆڕش و راپەڕینی گەلان ئامانج و دەستکەوتی لێدەکەوێتەوە، لێ سروشتی شۆڕش و راپەڕینەکانی کورد، پێچەوانەکەی روو دەدات، کە بۆ دۆڕاندن و لە دەستدانی دەستکەوتەکانە، بۆیە هەمیشە کورد ئەوەی داوای کردووە و خەباتی بۆکردووە، پارچەیەک لە نیشتیمان و لە خاکی خۆشی لە دەست داوە.\nکاتێک دەوڵەتی عێراق دروست بوو، لە دوای ساڵی ١٩٢٠ موسڵ پڕکرا لە عەرەب، کورد بۆ خۆی وتی موسڵ شارێکی کوردیی نییە و عەرەبییە. کورد ئەمڕۆ موسڵ بە شارێکی کوردی نازانێت، لە زمانی وشیار زێباری، کە ساڵی ٢٠٠٣ لێدوانی دا و وتی: کورد چاوی لەو شاری موسڵ نییە. کاتێک داعش موسڵی داگیرکرد، بە تەواویی هەرچی کوردی ئەو شارە هەیە زۆریان هەڵاتن، یان کوژران، دەوروبەری ئەم شارە بە شەنگالەوە وەک موسڵ داگیرکرا و دانیشتوانە کوردەکەی راونرا، ویستیان کوردی تێدا نەهێڵن.\n- لە دوای دۆزینەوەی نەوت لە کەرکوک، ئەم شارەش پڕکرا لە عەرەب و بوو بە شاری برایەتیی و فرەنەتەوە، مەلا مستەفا، کەرکوکی بە قودسی کوردستان ناو دەهێنا، پارتی دەیگوت ئێمە لە بستێکی شاری کەرکوک خۆش نابین، بەڵام دوای روخانی سەدام، سەرکردەکانی کورد بە مادی ١٤٠ و بڕێک دۆلار دەستبەرداری ئەم شارەش بوون، ئەمڕۆ وەکو دەبینرێت و لە لێدوانی بەرپرسەکانی حکومەتی عێراق و دەسەڵاتی کوردیی، کەرکوک وەک شارێکی کوردی باس ناکرێت، بۆیە چارەنووسی کەرکوک، وەک چارەنووسی موسڵی لێدێت. با باسی خانەقین و ناوچەداگیرکراوەکانی دیکە نەکەین، برینی ئەوانیش نەکولێنینەوە.\nدیارییکردنی ناوچەیەک و دروستبوونی دوو ئیماراتی جیاوازی بارزانی و تالەبانی، لە دوای راپەڕین، هێندەی دیکە باشووری کوردستان بچوککرایەوە. باشووری کوردستان، تەنیا لە سلێمانی و هەولێر و دهۆکدا خۆی بینییەوە. هەرێمی کوردستان بەمەی هەیە بووە راستییەکی مێژوویی نەخوازراو، کە بە دروستکردنی هەرێمی کوردستان، سەرانی پارتیی و یەکێتیی خیانەتێکی گەورەیان خستە سەر خەرمانەی خیانەتەکانی دیکەیان، کردیانە راستییەکی مێژووی کە کورد بۆ لەمەودوا کورد داوای زیاتر نەکات و لەوە زیاتر خاوەنی هیچ بەشێکی دیکە نەبێت. لە پاشەڕۆژدا ئەگەر قسە لە سەر جوگرافیای باشوور کرا، تەنیا دەست ئاماژە بۆ هەرێم بکرێت، لەناو جوگرافیا بچوکەی کە پێی دەگوترێ هەرێمی کوردستان زیاتری بەرنەکەوێت. ئەم پارچە زەوییە بچوکەش، بە پلانی داگیرکەر و دوژمنانی کورد، پارتە کوردییەکان پلانەکەیان بۆ جێبەجێ کردن، هەڵبەت ئەو هەرێمەش بەردەوام لە رێگای نیشتەجێکردنی عەرەبێکی زۆر لە هەولێر و دهۆک و سلێمانی و شار و شارۆچکەکان، لە ژێر مەترسیدایە، دەبێتە گرفتێک بۆ نەوەکانی داهاتوومان، کورد رەنگە ئەمێش لەدەست بدات.\nئەو ریفراندۆمەی مەسعود بارزانی ناوی لێناوە دەنگدان بۆ دەوڵەتی سەربەخۆی کوردی، جگە لە جێبەجێکردنی پلانێکی تۆکمەی دیکە، بۆ ئەوەیشە نیو سەدەی تر کورد هەموو نیشتیمانی خۆی لە باشوور لە دەست بدات. چونکە کورد بە عەقڵی حاجی حسێنەکان کار ناکات (ئەوەی کە لە سەرەوە چیرۆکەکەیم گێڕایەوە).\nدەمەوێت لێرەدا ئاماژە بە ئاڵای کوردستانیش بدەم، کە پێش ماوەیەک لە کەرکوک ئاڵاکەیان هەڵکرد، دوای کەمتر لە هەفتەیەک دایانگرتە خوارێ.\nبرادەرێک کاتی خۆی پرسیاری ئەو کارەی لێکردم! منیش وەڵامم دایەوە: پێشمەرگە کە لە بەرەی جەنگدا شەهید دەبێت، دوایی تەرمەکەی لە ئاڵایەکی کوردستانەوە دەپێچن و دوا ماڵئاوایی لێدەکەن! ئەو ئاڵایەی لە تەرمەکەی دەپێچرێت، بەرگی خواحافیزیی و کۆتایی ژیانی ئەو پێشمەرگەیەیە، ئیتر نابینرێتەوە، ئەو رۆژەی ئاڵای کوردستان لە سەر بینا حکومییەکانی کەرکوک هەڵکرا دوایی لابرا، راگەیاندنی شەهیدبوونی کەرکوک بوو، کە دەسەڵاتی کوردی بە دەستی خۆی کەرکوکی شەهید کرد، چونکە داگرتن و لابردنی ئاڵاکە نیشانەی وازهێنانە، نەک پێچەوانەکەی، ئەوان بۆیە ئەمەیان کرد، تا بەم شێوەیە ماڵئاویی لە کەرکوک بکەن، کە نەدەبوو کورد هەر لە سەرەتاوە هەڵیبکردایە، تۆ ئەگەر کوردستانبوونی کەرکوکت بەلاوە مەبەست بوایە، دەبوو لە دوای راپەڕینەوە ئاڵای کوردستانت لە کەرکوک هەڵبکردایە، ئەگەر ئەمە داخوازی داگیرکەران نەبێت و پلان نەبێت، بۆ لەم کاتەدا ئەمەت کرد؟ بۆچی هاتیت ئەو گوللەیەت بە سنگی کەرکوکەوە ناو و دوایی ئاڵای کوردستانت تێوەپێچا!؟\nریفراندۆمیش هەر ئەو ئامانجەی هەیە! کە پارتەکانی باشوور، کورد بەرەو رووی تراژیدیایەکی مەترسیداری دیکە دەکەنەوە! چەند چاوەڕوانی ئەوە دەکرێت کەڵەشیر هێلکە بکات، ئەوەندەش چاوەڕوان دەکرێت سەرانی کورد لە باشوور دەوڵەتمان بۆ دروست بکەن.\nکەڵک وەرگرتن لە دەرفەت و رووداوە مێژووەیەکان، گەلێک زیندوو دەگرێت لێ ئێمەی کورد، بە پێچەوانەوە لە رێگای ئەم پارتە کوردیانەوە، رووداوەکان نائومێدمان دەکەن و کارەساتەکان چۆکمان پێدادەدەن.\nسیاسەتی پشتێنی سەوز، بە عەرەبکردن و نەهێشتنی کورد بوو لە سوریا، رژێمی بەعس لە سوریا هەرچی ناوی شارە کوردییەکانە کردبوویان بە عەرەبی، زۆربەی دانیشتووانیان راگواستبووەوە، یان عەرەبی زۆریان تێکەڵ بە کورد کرد. ناوی شارێکی وەک (کۆبانی) کرابوو بە (عین العرب)، ئێمە چونکە ئاگاداری جوگرافیا و مێژووی خۆمان نیین، زانیارییمان لەسەر خۆمان و نیشتیمانەکەمان نییە، بۆیە کۆبانیمان نەدەناسی، بەڵام بەرەنگاربوونەوە و تێکشکانی داعش، شەڕی مان و نەمانی کوردانی رۆژئاڤا، ئەو راستییەی زیندووکردەوە. کە (عین العرب) کۆبانییە، ئەم چوار سالە زۆر لە راستییە مێژووییەکانیان لە سوریا بۆ زیندووکرانەوە، بۆیە ئەگەر لە پاشەڕۆژدا حکومەتێکی رەگەزپەرستی عەرەبی لە سوریا هەمان هەڵسوکەوتی رژێمی بەعسی پێشوو بکات و بە فەرمی کۆبانی بکاتەوە بە (عین العرب)، هەروا بە ئاسانی بۆی ناچێتە سەر. چونکە خەباتی کوردانی رۆژئاڤا، ئەو راستییەی چەسپاند کە (کۆبانێ) کۆبانییە، نەک (عین العرب)، هەوڵی داگیرکەر بۆ لێسەندنەوەی ئەم ناوە ئەگەر مەحاڵ نەبێت، ئاسان نابێت. لە باشوور دەسەڵاتی کوردی و پارتەکان لە دەرەوەی کوردبوونمان کار بۆ خۆیان و داگیرکەران دەکەن، بۆیە چارەنووسی موسڵ و کەرکوکیان بەم رۆژە گەیاند.\nبۆ گەڕانەوەی موسڵ و کەرکوکئ، ئێمە دەبێت داستانی دوو کۆبانی لە باشوور بنووسینەوە، بۆ ئەمە پیویستمان بە عەقڵی حاجی حسێنەکانە، ئەوەی لە دەستیان داوین، وەریبگرینەوە، نەک بە عەقڵی بەرپرس و سەرکردەکان.کورد تا خاوەنی ئەم بنەماڵە و بەرپرس و پارتانە بێت ناتوانێت داستانێکی وا لە باشوور بنووسێتەوە.\nسەرچاوە: نووسینێکی پێشووتر